Harapan musnah, MKN tidak benarkan Melaka rentas daerah
Oleh DIYANATUL ATIQAH ZAKARYA

23 Februari 2021, 4:28 pm
MELAKA – Harapan kerajaan negeri untuk mendapatkan sokongan pelancong domestik bagi membantu meningkat ekonomi sektor itu musnah selepas permohonan kebenaran rentas daerah ditolak Majlis Keselamatan Negara (MKN).
Ketua Menteri, Datuk Seri Sulaiman Md. Ali berkata, bagaimanapun kerajaan negeri akur dengan keputusan dibuat walaupun terpaksa terus bergelut dalam memastikan survival industri itu yang kini bergantung kepada jumlah kecil penduduk di tiga daerah negeri ini.
“Prosedur operasi standard (SOP) menyatakan tidak dibenarkan (rentas daerah) sepanjang Perintah Kawalan Pergerakan Bersyarat (PKPB), MKN juga tidak membenarkan walaupun saya telah membuat permohonan, jadi tunggulah sampai ia dibenarkan.
“Permohonan rentas itu dibuat sebelum ini semata-mata demi memastikan pelancong domestik di negeri ini dapat bersama-sama membantu meningkatkan semula sektor pelancongan di Melaka,” katanya pada sidang akhbar di tapak projek tanaman cili Yayasan Melaka di Bandar Hijau, Ayer Keroh di sini, hari ini.
Kosmo! pada 19 Februari lalu melaporkan kerajaan negeri ini telah membuat permohonan dan berharap pihak MKN dapat memberi kelonggaran kepada penduduk negeri ini untuk merentas daerah bagi memulihkan ekonomi sektor pelancongan.-K! ONLINE


SWM ganti 398 tong sampah yang rosak, hanyut akibat banjir
Oleh KHAIRUL MOHD. ALI

23 Februari 2021, 3:22 pm
JOHOR BAHRU – SWM Environment Sdn Bhd (SWM Environment) akan menggantikan 398 tong sampah beroda (TSB) yang rosak dan hanyut akibat banjir di 17 lokasi sekitar daerah ini.
Pengurus Besar Korporat, Mohd. Norlisam Mohd. Nordin berkata, inisiatif penggangtian TSB itu dibuat bagi memastikan operasi kutipan sisa pepejal tidak terjejas.
“Pengedaran TSB akan dilaksanakan secara berperingkat membabitkan seluruh rumah dan kedai di kawasan pihak berkuasa tempatan (PBT) negeri Johor yang terjejas akibat banjir.
“SWM Environment memutuskan inisiatif penggantian TSB tersebut dilaksanakan secara terus ke rumah dan kedai mangsa banjir berdasarkan maklumat yang dikumpulkan,” katanya dalam satu kenyataan di sini, hari ini.
Katanya, pelaksanaan situ sebagai langkah mengekang penularan wabak Covid-19 di Johor sekali gus bagi memastikan pematuhan Prosedur Operasi Standard (SOP) yang ditetapkan dipatuhi.-K! ONLINE


Ada negara biayai kos vaksin Covid-19 kepada pelarian
Oleh MOHD. HUSNI MOHD. NOOR

23 Februari 2021, 4:36 pm
PUTRAJAYA – Beberapa buah negara telah menyatakan kesediaan untuk membiayai kos imunisasi Covid-19 kepada pemegang kad Suruhanjaya Tinggi Pertubuhan Bangsa-bangsa Bersatu mengenai Pelarian (UNHCR).
Menteri Sumber Manusia, Datuk Seri M. Saravanan berkata, imunisasi itu perlu diperluas kepada golongan pemegang kad UNHCR bagi memastikan tidak wujudnya kluster Covid-19 dalam kalangan mereka.
Beliau berkata, UNHCR menganggarkan lebih daripada 20,000 individu masih lagi belum berdaftar dengan badan tersebut.
“Program imunisasi ini memerlukan pembabitan daripada UNHCR bagi tujuan penyebaran maklumat di lapangan selain daripada penyertaan oleh kementerian dan agensi kerajaan.
“Pertubuhan masyarakat madani juga boleh memainkan peranan dalam mewujudkan kesedaran di kalangan komuniti pemegang kad UNHCR berhubung perkara ini,” katanya dalam satu kenyataan di sini hari ini.
Sementara itu, Saravanan berkata, sehingga Disember tahun lalu, terdapat sejumlah 178,610 orang pelarian dan pemohon suaka yang telah berdaftar dengan pejabat UNHCR di Malaysia.

Menurutnya, daripada jumlah itu, sebanyak 154,030 orang adalah daripada Myanmar dengan 102,250 etnik Rohingya dan 22,140 etnik Chin dan etnik-etnik lain.
“Isu yang dibincangkan selaras Program Imunisasi Covid-19 Kebangsaan yang bermula esok dan merangkumi tiga fasa,” katanya. -K! ONLINE


Warga Indonesia mengaku tidak bersalah mengilang, simpan LPG
Oleh NUR SHARIEZA ISMAIL

23 Februari 2021, 3:18 pm
SEPANG – Tiga warga Indonesia mengaku tidak bersalah memiliki serta mengilang gas cecair petroleum bersubsidi (LPG) tanpa lesen dan mohon dibicarakan.
Ketiga-tiga tertuduh itu, Muhamad Rohadi; Dedi Chandra dan Supardi membuat pengakuan tidak bersalah selepas jurubahasa membacakan pertuduhan di hadapan Hakim Mahkamah Sesyen 1, Tengku Shahrizan Tuan Lah.
Mengikut kertas pertuduhan, ketiga-tiga warga Indonesia terbabit didapati mengilang barang berjadual tanpa lesen iaitu 2,349 kilogram (kg) gas petroleum cecair (berat kasar).
Perbuatan itu telah dilakukan di sebuah premis tanpa nama beralamat di Lot 16407/16408, Jalan Perusahaan Meranti 5, Kampung Sungai Rasau, Puchong kira-kira pukul 7 malam pada 16 Februari lalu.
Mereka didakwa melakukan kesalahan itu di bawah Peraturan 3(1) Peraturan Kawalan Bekalan 1974 yang boleh dihukum di bawah Peraturan 21(1) Peraturan sama dibaca bersama Seksyen 22(1) Akta Kawalan Bekalan 1961 dan Seksyen 34 Kanun Keseksaan.
Jika sabit kesalahan boleh didenda tidak melebihi RM1 juta atau penjara maksimum tiga tahun atau kedua-duanya sekali.

Pertuduhan dikendalikan Pegawai Pendakwa Kementerian Perdagangan Dalam Negeri dan Hal Ehwal Pengguna (KPDNHEP), Mohd. Haniff Md. Alimuddin dan Timbalan Pendakwa Raya Jesuthasen Nair manakala kesemua tertuduh tidak diwakili peguam.
Pihak pendakwaan tidak menawarkan sebarang jaminan dan kesemua tertuduh ditahan sementara di Penjara Sungai Buloh.
Tengku Shahrizan kemudian menetapkan 23 Mac sebagai tarikh sebutan semula kes.-K! ONLINE


Pemandu Myvi rempuh van direman dua hari
Oleh EDDY AQMAL MOHAMED HAMIDI

23 Februari 2021, 3:28 pm
PETALING JAYA – Pemandu kereta Perodua Myvi yang ditahan selepas kereta dipandunya merempuh dua kenderaan lain dalam satu kemalangan di Jalan Bandar Kinrara 6F, Bandar Kinrara semalam direman dua hari bagi membantu siasatan.
Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shari’at berkata, ujian saringan air kencing mendapati suspek negatif dadah dan tidak memandu di bawah pengaruh alkohol.
“Bagaimanapun kami akan melakukan ujian tambahan dengan mengambil sampel darah malah kenderaan terlibat juga akan diperiksa oleh pakar tertentu.
“Mangsa lain yang terlibat dalam kemalangan ini telah dibenarkan pulang dari hospital dan hanya mengalami kecederaan biasa,” katanya menerusi satu kenyataan hari ini.
Jelas Azman, pihak polis menyeru mana-mana saksi bebas terutamanya mereka yang memiliki kamera papan pemuka (dashcam) yang merakam pemanduan kereta Perodua Myvi itu sebelum kejadian berlaku untuk tampil membantu siasatan.
“Kes disiasat mengikut Seksyen 42 (1) Akta Pengangkutan Jalan 1987 dan mereka yang mempunyai sebarang maklumat berhubung kejadian boleh berhubung dengan Pegawai Penyiasat kes, Inspektor Mohamad Syafiq Mohd. Nasir di talian 012-9845477,” ujar beliau.-K! ONLINE


Terpisah hampir setahun kerana pandemik Covid-19
Oleh ZULKIFLI MANZOR

23 Februari 2021, 4:08 pm
PETALING JAYA – Satu rakaman video pertemuan semula dua anak kecil dengan bapanya yang terpisah hampir setahun lalu gara-gara pandemik Covid-19 meruntun hati rakyat Malaysia.
Rakaman video yang dikongsikan di Instagram milik Syazwana Jamal itu memaklumkan, kedua-dua kanak-kanak perempuan itu tidak bertemu bapanya sejak Mac 2020.
“Akhirnya selepas (hampir) setahun menunggu kepulangan ayah mereka, rasa macam mimpi.
“Sejak PKP (Perintah Kawalan Pergerakan) Mac 2020, ayah mereka pulang ke Qatar sehingga Februari 2021 baru jumpa semula,” kata Syazwana di laman Instagram miliknya hari ini.
Syazwana berkata, suaminya yang dikenali dengan nama Akram bekerja di Qatar dan akan pulang ke rumah pada setiap bulan sebelum pandemik Covid-19 berlaku.
Bagaimanapun, disebabkan PKP, Akram yang berada di Qatar tidak dapat pulang ke Malaysia sehingga pada Februari tahun ini.

Menurutnya, dia hanya dimaklumkan oleh Akram akan pulang ke rumah dua hari sebelum tarikh penerbangan lalu dia merancang memberi kejutan kepada dua anaknya.
Rata-rata netizen yang menonton tangisan gembira dua kanak-kanak itu kerana bertemu semula bapa mereka turut menyatakan rasa kesyukuran. – K! ONLINE


Tukang masak maut dilanggar kereta rempuh kedai
Oleh ASLIZA MUSA

23 Februari 2021, 4:14 pm
KAMPAR – Seorang tukang masak maut selepas dilanggar sebuah kereta yang merempuh masuk sebuah kedai makan di Jalan Batu Sinar di Taman Bandar Baru dekat sini hari ini.
Dalam kejadian sekitar pukul 9.40 pagi itu, mangsa, Wong Kwai Yung, 59, maut di tempat kejadian akibat kecederaan parah di kepala.
Ketua Polis Daerah Kampar, Superintendan Hasron Nazri Hashim berkata, kejadian berlaku apabila sebuah kereta jenis Proton Saga dipandu lelaki berusia 54 tahun itu terbabas masuk ke dalam kedai makan.
Katanya, difahamkan ketika kejadian, lelaki itu mahu masuk ke tempat letak kereta di hadapan kedai namun terpijak pedal minyak hingga menyebabkan kenderaan itu bergerak dan merempuh dua wanita yang berada di hadapan premis.
“Dua mangsa tersebut adalah tukang masak yang sedang memasak di gerai di hadapan premis berkenaan.
“Rempuhan itu menyebabkan Kwai Yung cedera parah di kepala dan maut di tempat kejadian manakala rakannya berusia 50 tahun cedera ringan di bahu dan kepala,” katanya di sini hari ini.

Menurut beliau, ketika kejadian terdapat pelanggan berada di bahagian dalam kedai namun tiada kecederaaan melibatkan mereka.
Katanya, pemandu kereta itu merupakan orang kurang upaya (OKU) iaitu kudung bahagian kaki sebelah kanan.
“Mayat mangsa dihantar ke Hospital Kampar untuk bedah siasat manakala rakannya yang cedera turut dirawat di hospital sama,”ujarnya.-K! ONLINE


Suami isteri dicekup curi susu formula bayi
Oleh MOHD YUNUS YAKKUB

23 Februari 2021, 4:21 pm
KLANG – Kelicikan sepasang suami isteri mencuri susu formula bayi yang berjenama dan kosmetik sejak setahun berakhir apabila dicekup di sekitar daerah ini baru-baru ini.
Turut ditahan adalah pemilik dan pekerja kedai runcit yang kesemua berusia 20 hingga 40-an dalam operasi pada Jumaat dan semalam.
Ketua Polis Daerah Klang Utara, Asisten Komisioner Nurulhuda Mohd. Salleh berkata, kegiatan pasangan suami itu terbongkar menerusi laporan pengurus sebuah farmasi pukul 11.47 pagi pada 10 Februari lalu yang kehilangan pelbagai barangan dianggarkan RM1,000.
Ujarnya, hasil pemeriksaan rakaman televisyen litar tertutup (CCTV) mendapati pasangan suami isteri memasukkan barangan curi ke dalam beg sandang tanpa disedari oleh pekerja farmasi itu.
“Siasatan awal mendapati pasangan suami terlibat dalam 10 kes melibatkan pasar raya dan farmasi dan mereka memfokuskan kepada premis yang tidak mempunyai alat pengimbas harga,” katanya pada sidang akhbar di sini hari ini.
Difahamkan, pasangan itu turut mencabut tanda harga yang diletakkan pada barangan itu sebelum keluar dari premis.

Kata Nurulhuda, hasil siasatan awal mendapati mereka menjual barangan itu kepada pemilik kedai runcit dengan harga murah.
Kesemua suspek kini masih direman sehingga esok dan kes disiasat mengikut Seksyen 380 Kanun Keseksaan.-K! ONLINE


Sultan Perak berkenan mencemar duli lawat PPV
Oleh MUHAMAD TARMIZE MOHD NOR

23 Februari 2021, 3:33 pm
IPOH – Sultan Perak, Sultan Nazrin Muizzuddin Shah berkenan mencemar dulu melawat Pusat Pemberian Vaksin (PPV) di Stadium Indera Mulia di sini hari ini.
Ketibaan baginda disambut Menteri Berar Perak, Datuk Saarani Mohamad dan Setiausaha Kerajaan Negeri, Datuk Ahmad Suaidi Abdul Rahim pada pukul 10.15 pagi.
Keberangkatan baginda bertujuan melihat kesiapsiagaan, kelengkapan dan fasaliti PPV berkenaan bagi pelaksanaan Program Imunisasi Covid-19 Kebangsaan peringkat negeri Perak.
Sementara itu, Saarani ketika ditemui pemberita berkata, lebih 60 peratus daripada petugas barisan hadapan di negeri ini telah menyatakan persetujuan untuk menerima suntikan vaksin berkenaan.
“Saya dimaklumkan lebih 60 peratus daripada 34,743 petugas barisan hadapan yang tersenarai telah bersetuju untuk mengambil vaksin ini.
“Bakinya mereka mempunyai alasan tersendiri untuk menolak termasuk alahan teruk, sedang hamil, baru berkahwin dan berhasrat untuk mempunyai zuriat,” katanya.

Dalam pada itu, Pengarah Kesihatan Perak, Datuk Dr. Ding Lay Ming berkata, Stadium Indera Mulia dikategorikan sebagai Pusat Pemberian Vaksin 4 (PPV4) memandangkan ia mempunyai empat stesen vaksin.
“Setiap stesen mempunyai dua petugas pemberi vaksin dan mereka akan memberi suntikan vaksin ini kepada 800 individu dalam tempoh sehari,” katanya.-K! ONLINE


Penggantungan urusan di Balai Polis Ampang
Oleh MUHD AFIQ AL-HAFIZ MAT YUSOF

23 Februari 2021, 2:56 pm
AMPANG JAYA – Orang awam yang ingin membuat laporan polis dan permohonan rentas daerah atau negeri di Balai Polis Ampang dinasihatkan ke balai berhampiran susulan penggantungan urusan kepada orang awam berkuat kuasa pada hari ini hingga 1 Mac depan.
Ketua Polis Daerah Ampang Jaya, Asisten Komisioner Mohamad Farouk Eshak berkata, tindakan terbabit diambil bagi mengekang penularan wabak Covid-19.
“Orang ramai boleh membuat laporan polis dan permohonan rentas daerah atau negeri di balai polis berhampiran seperti di Balai Polis Hulu Klang, Balai Polis Melawati, Balai Polis Pandan Indah, Balai Polis Ukay Perdana dan Balai Polis Pandan Perdana.
“Saya juga ingin memohon bersama-sama mendoakan petugas barisan hadapan yang positif Covid-19 diberi kesihatan yang baik dan segera sembuh,” katanya dalam satu kenyataan di sini hari ini.
Difahamkan, sejumlah anggota dikehendaki kuarantin kendiri berikutan kes jangkitan Covid-19 yang berlaku di balai berkenaan sebelum ini.-K! ONLINE


Netizen pertahan Ustaz Kazim
Oleh ZULKIFLI MANZOR

23 Februari 2021, 2:43 pm
Tangkap layar ciapan netizen yang menuduh Ustaz Kazim tidak pernah berhujah menggunakan ayat al-Quran.
PETALING JAYA – Luahan penceramah terkenal, Datuk Mohd. Kazim Elias berhubung kecaman yang diterimanya di media sosial semalam mendapat perhatian netizen.
Rata-rata netizen memberi kata-kata semangat ke atas beliau dan menyelar individu yang mengeluarkan kenyataan biadap ke atas pendakwah tersebut.
Peminat K-Pop juga didapati bekerjasama memberi sokongan dengan tanda pagar #protectustazkazimelias yang kini trending di laman sosial Twitter.
“Rasanya tidak pernah saya kacau depa (mereka). Tidak kenal pun. Tetapi sedap sungguh mengata.
Alhamdulillah,” luahan Mohd. Kazim di laman Facebook semalam.
Beliau menyiarkan tangkap layar komen di media sosial yang menuduh beliau tidak pernah berhujah menggunakan ayat al-Quran.
Pemilik akaun Facebook Azwahida Ahmad Wawa berkata, beliau berharap pendakwah itu mengabaikan sifat dengki dan cemburu individu lain terhadapnya.

Pemilik akaun Facebook Sarina Ina pula mendoakan semoga Mohd. Kazim diberi kesabaran dengan ujian itu dan terus berdakwah untuk mendidik umat. – K! ONLINE


Tauke kolam ikan didakwa
Oleh NUZULSHAM SHAMSUDDIN

23 Februari 2021, 2:52 pm
HULU SELANGOR – Seorang pengusaha kolam ikan keli didakwa di Mahkamah Sesyen Kuala Kubu Bharu di sini hari ini atas pertuduhan melakukan khianat melepaskan bahan buangan ke Sungai Selangor Disember tahun lalu.
Bagaimanapun tertuduh Tan Kim Hong, 61, mengaku tidak bersalah selepas pertuduhan dibacakan terhadapnya dalam bahasa Mandarin di hadapan Hakim Nurul Mardhiah Mohammed Redza.
Mengikut pertuduhan, Kim Hong didakwa telah melakukan khianat dengan menyebabkan bahan buangan dari sebuah premis ternakan ikan keli dilupuskan dalam alur air yang mana akan mengalir ke dalam Sungai Selangor dengan mengetahui bahawa ia mungkin akan menyebabkan susut bekalan air bagi maksud minuman manusia.
Kesalahan itu didakwa dilakukan di Mukim Serendah, Hulu Selangor di sini pada 7 Disember 2020.
Berikutan itu pendakwaan dikemukan Seksyen 430 Kanun Keseksaan yang memperuntukkan hukuman penjara tidak kurang lima tahun dan maksimum 30 tahun dengan denda atau kedua-duanya, jika sabit kesalahan.
Terdahulu Timbalan Pendakwa Raya Mohd. Asnawi Abu Hanipah tidak menawarkan jaminan terhadap tertuduh memandangkan kesalahan yang dilakukan serius dan tidak boleh dijamin dan 24 Mac ini ditetapkan sebutan semula kes.

Pada 24 Disember tahun lalu Kosmo! Online melaporkan seorang pengusaha kolam ikan keli dan empat pekerjanya ditahan selepas disyaki terlibat dalam kes pencemaran air Loji Rawatan Air Sungai Selangor 1, 2 dan 3 serta Loji Rawatan Air Rantau Panjang pada 7 Disember lalu.-K!ONLINE


Sindiket guna dron seludup manusia, barangan
Oleh KHAIRUL MOHD. ALI

23 Februari 2021, 2:47 pm
KOTA TINGGI – Sebanyak 20 dron dipercayai milik sindiket penyeludupan migran dan barangan terlarang untuk dibawa masuk ke negara ini dikesan Angkatan Tentera Malaysia (ATM) sehingga tahun ini.
Panglima Medan Barat Tentera Darat (PMBTD), Leftenan Jeneral Datuk Muhammad Hafizuddeain Jantan berkata, penggunaan teknologi itu digunakan bagi mengesan pergerakan anggota keselamatan yang melakukan rondaan.
“Sebelum ini, modus operandi sindiket melakukan aktiviti penyeludupan pada waktu tengah malam hingga awal pagi, selain turut bergantung kepada pasang surut air laut.
“Namun kini, sindiket penyeludupan juga dikesan telah menggunakan teknologi seperti dron untuk memantau pergerakan pihak berkuasa, khususnya di kawasan perairan negara.
“Jadi, tahap ‘permainan’ sindiket penyeludupan kini lebih licik,” katanya pada sidang akhbar yang diadakan selepas melakukan lawatan ke Markas Taktikal Tanjung Sepang, Bandar Penawar di sini hari ini bagi meninjau pelaksanaan Op Benteng.
Bagaimanapun menurut beliau, setakat ini pihaknya masih belum mengambil sebarang tindakan seperti menembak jatuh pesawat dron yang dikesan dengan radar tentera.

“Kita tahu, memang dron itu bukan kita punya, tetapi setakat ini kita belum ambil tindakan menembak dron berkenaan cuma pihak risikan kita sedang meneliti situasi ini,” ujarnya.-K! ONLINE


Imam Muda Asyraf derma 600 helai pakaian sekolah
Oleh HARYATI KARIM

23 Februari 2021, 3:01 pm
PETALING JAYA – Terpanggil untuk membantu meringgankan beban ibu bapa dalam menyediakan persiapan anak-anak kembali ke sekolah, pendakwah bebas, Imam Muda Asyraf bersama sahabatnya mendermakan 600 helai uniform sekolah baju Melayu berwarna putih kepada mereka yang memerlukan.
Asyraf yang juga seorang ahli perniagaan berkata, uniform sekolah tersebut sepatutnya diagihkan sejak tahun lalu, bagaimanapun disebabkan pelaksanaan Perintah Kawalan Pergerakan (PKP) 2.0 di seluruh negara, perancangan berkenaan ditangguhkan sehingga tahun ini.
“Sebenarnya baju Melayu putih tersebut merupakan derma seorang hamba Allah dari Johor dan sahabat-sahabat saya.
“Cuma saya mohon maaf, apabila kerajaan mengumumkan sekolah akan dibuka semula, keadaan agak kelam-kabut. Jadi hanya baju Melayu putih yang sempat dibeli untuk diedarkan,” kata Asyraf ketika dihubungi Kosmo! sebentar tadi.
Imam Muda Asyraf menyumbangkan sebanyak 600 helai pakaian sekolah kepada golongan memerlukan yang diedarkan menerusi butiknya, Aisy Asyraf yang terletak di Bangi Sentral, Selangor dan Bertam, Pulau Pinang.
Tambah Asyraf, 37, pihaknya telah menyediakan senarai nama penerima dan kebiasaannya akan mengedarkan sendiri bantuan tersebut.
Namun, pada tahun ini disebabkan kekangan waktu, pihaknya hanya mampu mengedarkan pakaian sekolah tersebut menerusi butiknya, Aisy Asyraf yang terletak di Bangi Sentral, Selangor dan Bertam, Pulau Pinang.

“Terdapat 300 helai baju Melayu di Bangi dan 300 helai di Bertam bersaiz 28 sehingga 38. Jadi, kepada sesiapa yang memerlukan boleh datang ke butik saya pada pukul 3 petang hingga 5 petang di Bangi dan Bertam untuk mengambil baju Melayu buat anak masing-masing.
“Sepatutnya pihak saya turun padang menghantar sendiri bantuan kerana keluarga asnaf biasanya mereka mempunyai kekangan daripada segi kos untuk keluar rumah. Oleh sebab itu, saya mohon maaf, hanya ini yang termampu,” ujar Asyraf.
Semalam, Asyraf memuat naik sebuah video dalam Instagramnya memohon orang ramai yang memerlukan bantuan pakaian sekolah baju Melayu putih untuk datang ke butiknya.
Dalam pada itu, sama seperti peniaga lain, Asyraf turut terkesan kerana pandemik Covid-19.
Sungguhpun begitu, Asyraf bersyukur ruang rezeki dalam bidang lain masih berjalan seperti biasa.
“Adat orang berniaga, saya juga ada tanggungan seperti gaji pekerja, kos sewa kedai dan lain-lain. Cuma saya bersyukur kerana kerja lain seperti kuliah secara dalam talian masih berjalan. Suka atau tidak, kita semua terpaksa menyesuaikan diri dengan norma baharu,” tuturnya.
Minggu lalu, Menteri Pendidikan, Datuk Dr. Radzi Jidin mengumumkan murid prasekolah, Tahun Satu dan Dua di seluruh negara akan mula bersekolah pada 1 Mac, sementara murid Tahun Tiga, Empat, Lima dan Enam akan hadir ke sekolah pada 8 Mac ini.- K!ONLINE


6 bulan kahwin masih dara, Ustaz Tarbiah ada cerita
Oleh KOSMO!

23 Februari 2021, 2:39 pm
ENAM bulan berkahwin tetapi tidak pernah disentuh suami selain tidak menghormati mertua merupakan antara kes yang pernah berlaku dalam perkahwinan sebagaimana laporan pernah diterima pejabat agama.
Perkara tersebut bukan satu kisah rekaan sebaliknya benar-benar berlaku sehingga memaksa pasangan terbabit memfailkan perceraian.
Namun, itu bukanlah satu-satu dilema dalam perkahwinan sebaliknya pelbagai lagi kisah pelik, tragis dan ragam yang diangkat menerusi drama pendek YouTube Ustaz Tarbiah yang kini bersiaran menerusi saluran JICTV sejak beberapa minggu lalu.
“Memang banyak sebenarnya kisah rumah tangga yang berlaku dalam masyarakat kita membuatkan pegawai khidmat nasihat terpaksa menyiasat terlebih dahulu sebelum mengambil tindakan lanjut.
“Berdasarkan kisah-kisah ini kita kutip dan kita jadikan sebuah drama episod pendek untuk siaran YouTube. Setidaknya isu-isu seperti ini boleh menjadi pengajaran kepada khalayak dalam menghadapi layar rumah tangga,” kata Jaja Ishak yang bertindak sebagai pencetus idea asal Ustaz Tarbiah.
Menariknya, penghasilan Ustaz Tarbiah turut mendapat sentuhan penulis skrip handalan dunia tanah air, MF Kenchana  yang menggarap 13 isu terpilih hasil pengalaman pegawai khidmat nasihat yang mengendalikan kes perceraian di Pahang.

JAJA ISHAK
Jika mengikutkan paparan kes, pengawai khidmat nasihat itu mengupah penyiasat sendiri bagi mendapatkan maklumat berkaitan dengan kes yang difailkan sebelum mengambil tindakan lanjut. Namun kebanyakan kes tersebut berjaya diselesaikan tanpa sampai ke tahap perceraian.
Tambahnya, JICTV juga beruntung kerana mendapat Dana Kandungan Digital (DKD Mikro) daripada Perbadanan Kemajuan Filem Nasional Malaysia (FINAS) bagi merangsang dan merancakkan kandungan digital dengan pengisian menarik.
Tidak sekadar menggunakan tenaga kerja professional, Ustaz Tarbiah juga menggunakan pelakon seperti Aisar Khaled, Didi Zakir, Hafidz Wolo, Riedzuan Othman dan beberapa bakat Pahang. Penggambaran pula dilakukan 100 peratus di Kuantan.
“Memang kita beruntung dapat menyumbangkan idea dan kisah sebenar yang menarik untuk memberikan kandungan segar dalam YouTube. Kita sediakan kandungan percuma dan berkualiti untuk khalayak dan sudah tentu ini akan memberikan setidak-tidaknya sedikit pengajaran buat semua.
Sebuah adegan dalam drama Ustaz Tarbiah.
“Kewujudan DKD Mikro juga memberikan semangat buat penyedia kandungan untuk terus berkarya. Setidak-tidaknya mereka bebas memilih isu, pelakon dan pelbagai kelebihan selain menjana pendapatan sendiri,” tambah Jaja Ishak.
Sudah empat episod bersiaran, maklum balas yang diterima cukup baik daripada penonton. Pelbagai kisah yang tidak pernah didedahkan kepada umum dipertontonkan bagi memberikan pengajaran berguna buat semua.
Ustaz Tarbiah menemui penonton setiap Jumaat, pukul 9 malam menerusi saluran YouTube JICTV. – K! ONLINE


Hotel tiada niat lawan penjaja kecil
Oleh MOHD AZLI ADLAN

23 Februari 2021, 2:29 pm
KUALA TERENGGANU – Pengusaha hotel termasuk milik kerajaan negeri Terengganu tidak pernah berniat untuk menjejaskan periuk nasi penjaja kecil apabila turut serta membuka gerai makanan murah sejak akhir-akhir ini.
Pengerusi Jawatankuasa Pelancongan Kebudayaan dan Teknologi Digital Terengganu, Ariffin Deraman berkata, inisiatif yang diambil pengusaha hotel tersebut tidak seharusnya dilihat sebagai tindakan agresif bersaing dengan penjaja kecil sedia ada.
“Saya percaya pengusaha hotel tersebut tidak mempunyai niat hendak melawan (bersaing) dengan penjaja kecil.
“Inisiatif membuka gerai (dengan menjual makanan pada harga mampu milik) lebih kepada untuk menaikkan kembali semangat kakitangan yang merundum setelah operasi hotel terjejas teruk ekoran penularan pandemik Covid-19,” katanya selepas menyampaikan Bantuan Ekonomi Rakyat Terengganu (Berkat) kepada wakil pemandu teksi lapangan terbang dan pemandu pelancong di sini hari ini.
Beliau mengulas trend kebanyakan pengusaha hotel di Terengganu termasuk milik kerajaan negeri seperti Duyong Marina & Resort, Hotel Permai dan Hotel Primula membuka gerai menjual aneka makanan semurah RM2 sebungkus.
Senario tersebut menyebabkan kurang senang segelintir penjaja makanan tempatan yang turut terjejas dengan Covid-19 kerana harga ditawarkan terlalu murah dan sukar disaingi.

Ariffin menjelaskan, pengurusan hotel berkenaan juga perlu mencari pendapatan untuk memastikan gaji kakitangan tetap dibayar pada waktu yang sukar ini.
Ujar beliau, setakat ini, kesemua hotel dan resort di Terengganu masih cuba bertahan dan tidak melakukan sebarang pemberhentian pekerja. – K! ONLINE


Sorok syabu RM4.2 juta bawah tangga rumah terbakar
Oleh YATIMIN ABDULLAH

23 Februari 2021, 2:34 pm
PASIR MAS – Pasukan Gerakan Am (PGA) Batalion 8 berjaya membongkar taktik sindiket pengedar dadah yang menyembunyikan dadah jenis syabu bernilai RM4.2 juta di bawah tangga sebuah rumah yang sudah terbakar sejak empat tahun lalu di Lubok Gong, Rantau Panjang di sini, semalam.
Rampasan dadah itu dilakukan menerusi pemerhatian dan intipan selama 10 jam di kawasan tersebut selepas PGA Batalion 8 menerima maklumat berkaitan dengan aktiviti penyeludupan bahan terlarang itu pada pukul 4 pagi.
Komander Briged Tenggara PGA, Senior Asisten Komisioner Hasan Basri Ahmad Safar berkata, hasil pemeriksaan di kawasan berkenaan membawa kepada penemuan enam bungkusan hitam yang diletakkan di bawah tangga tapak rumah berkenaan.
Menurutnya, pemeriksaan lanjut di lokasi itu turut menemui sebanyak 107 bungkusan syabu seberat 1 kilogram setiap satu.
“Semua syabu yang diletakkan di kawasan itu telah dibungkus dengan plastik berwarna merah yang bertulisan bahasa Cina.
“Dadah yang dirampas itu telah dibawa ke Ibu Pejabat Polis Daerah (IPD) Pasir Mas untuk tindakan lanjut,” katanya pada sidang akhbar di IPD Pasir Mas di sini hari ini.

Kes disiasat bawah Seksyen 39 (B) Akta Dadah Berbahaya 1952 yang membawa hukuman mati mandatori jika sabit kesalahan.-K! ONLINE


Inspektor dijel tiga tahun, denda RM6,000 guna dokumen palsu
Oleh ISKANDAR SHAH MOHAMED

23 Februari 2021, 2:26 pm
SHAH ALAM – Tindakan seorang pegawai polis berpangkat Inspektor menggunakan dokumen palsu atas nama Jabatan Kimia berkaitan dadah lima tahun lalu mengundang padah apabila dipenjara
tiga tahun dan denda RM6,000 oleh Mahkamah Sesyen hari ini.
Hakim Fathiyah Idris memutuskan demikian selepas tertuduh, Ermawani E. Shadali, 37, mengaku bersalah bagi semua pertuduhan tersebut.
Mahkamah turut memerintahkan tertuduh didenda RM2,000 dan tambahan penjara tiga bulan sekiranya gagal membayar bagi setiap pertuduhan itu.
Berdasarkan hukuman, Ermawani dihukum penjara tiga tahun bagi setiap pertuduhan namun hukuman itu berjalan serentak.
Bagaimanapun, mahkamah membenarkan penangguhan hukuman penjara ke atas tertuduh sehingga proses rayuan selesai.
Mengikut kesemua pertuduhan, dia yang juga Pegawai Penyiasat Narkotik Ibu Pejabat Polis Daerah (IPD) Klang Selatan didakwa secara fraud menggunakan sebagai tulen 10 dokumen atas nama Jabatan Kimia yang dipercayai adalah palsu.

Semua dokumen itu membabitkan lima resit rasmi dan lima laporan di bawah Seksyen 399 Kanun Tatacara Jenayah Jabatan Kimia.
Perbuatan itu dilakukan di Pejabat Timbalan Pendakwa Raya Selangor, Bangunan Sultan Salahudin Abdul Aziz Shah di sini, pada 3 dan 26 November 2016.
Pendakwaan kes dijalankan mengikut Seksyen 471 Kanun Keseksaan yang memperuntukkan hukuman penjara sehingga tujuh tahun dan denda.-K! ONLINE


TNB bantu ringankan beban rakyat terjejas kerana Covid-19
Oleh KOSMO!

23 Februari 2021, 2:31 pm
PETALING JAYA – Dalam menghadapi persekitaran ekonomi yang sukar dan ramai rakyat yang terjejas ekoran pandemik Covid-19, Tenaga Nasional Bhd. (TNB) terus memainkan peranannya dalam membantu golongan yang memerlukan.
Keprihatinan Kumpulan yang ‘ringan tulang’ membantu masyarakat dapat dilihat sejak bermulanya Perintah Kawalan Pergerakan (PKP) bermula 18 Mac tahun lalu sehinggalah kini.
Tiada yang tercicir daripada menerima bantuan dan sokongan yang dihulurkan oleh pembekal tenaga elektrik bersepadu itu kerana ia merangkumi aspek kewangan, peralatan, potongan harga, rebat dan juga tenaga.
Sepanjang tempoh itu juga, warga kerjanya daripada pelbagai peringkat pengurusan atasan hingga ke peringkat bawahan sentiasa bersedia menawarkan perkhidmatan bagi memastikan bekalan elektrik ke segenap pelusuk negeri di Semenanjung Malaysia kekal stabil
Pelbagai program telah dianjurkan dalam skala besar atau kecil, warga kerjanya turun padang di pusat bandar raya, setiap negeri, daerah, ceruk kampung dan juga di kawasan yang dilanda banjir baru-baru ini tanpa mengira bangsa dan agama.
Melalui individu, persatuan dan kumpulan di bawah TNB, mereka bersama-sama bergading bahu membantu meringankan beban rakyat yang terjejas.
PELITAWANIS Cawangan Dua Sentral menyumbang sebuah mesin dialisisdan kerusi rawatan kepada Pusat Hemodialisis Desa Aman Puri, KualaLumpur pada 4 Februari 2021.
BANTUAN DAN INISIATIF DISALURKAN MELIPUTI:
1. Sumbangan menyeluruh ke setiap negeri
• TNB menjadi syarikat milik kerajaan (GLC) pertama memberi sumbangan RM10 juta kepada Kementerian Kesihatan (KKM) bagi pembelian keperluan termasuk apron, penutup kepala dan pelitup muka dari China sebagai menyahut inisiatif ‘Gabungan Bertindak Korporat Malaysia Menentang Covid-19’.
• Sebanyak RM17.5 juta disumbangkan kepada kerajaan-kerajaan negeri di Semenanjung Malaysia untuk mengekang penularan Covid-19, termasuk menyampaikan bantuan 10 unit mesin ventilator (alat bantuan pernafasan) kepada hospital di Melaka, Perak, Johor, Pahang dan Negeri Sembilan bagi merawat pesakit Covid-19 di Unit Rawatan Rapi (ICU).
• Kakitangan TNB di 13 negeri termasuk 15 stesen mengagihkan sejumlah RM4.325 wang wakalah zakat dalam bentuk makanan keperluan dan wang saku kepada lebih 21,000 fakir miskin, warga emas, orang kurang upaya (OKU), anak yatim serta golongan B40 yang hilang punca pendapatan sepanjang bulan Ramadan.
• Meneruskan bantuan perumahan golongan B40 dan asnaf melalui Projek Baiti Jannati (PBJ) dan Projek Mesra Rakyat (PMR) dengan nilai sumbangan RM50,000 setiap penerima.
• Pemberian biasiswa kepada 120 pelajar untuk melanjutkan pelajaran ke pusat pengajian tinggi.
• Dermasiswa MyBrighter Future (MyBF) kepada 2,500 pelajar daripada golongan berpendapatan terendah (B40) yang mengikuti pengajian ijazah pertama, diploma dan sijil.
KETUA Pegawai Rangkaian Pembahagian TNB, Datuk Ir. Baharin Din (tiga, kanan) meninjau operasi unit Distribution System Operator (DSO) sepanjang tempoh pandemik Covid-19 dalam satu lawatan ke Pusat Kawalan Serantau Selatan (SRCC), baru-baru ini.
2. Memanfaatkan pelbagai kemudahan
• Pembekalan elektrik dan lampu di lebih 120 lokasi pos kawalan sementara di Semenanjung Malaysia bagi keselesaan barisan keselamatan menguatkuasakan pematuhan PKP.
• Memastikan bekalan elektrik ke hospital-hospital dan klinik kesihatan luar bandar terjamin dengan menempatkan 79 set janakuasa bergerak dengan pelbagai kapasiti.
• Sejumlah 425 set lagi disediakan sekiranya berlaku permintaan bekalan sokongan yang mendesak.

REJIMEN ke-70 dari Rejimen Askar Jurutera DiRaja (RAJD) menggerakkananggota bagi menyalurkan bantuan logistik kepada Pertubuhan BukanKerajaan (NGO) yang menyediakan kelengkapan pelindung diri atau PPEuntuk kegunaan barisan hadapan anggota perubatan KKM.
3.Kurangkan bebanan rakyat
• Melaksanakan pemberian diskaun elektrik antara 15 hingga 50 peratus selama enam bulan bermula 1 April hingga 30 September 2020 kepada pengguna domestik di Semenanjung Malaysia, di bawah Pakej Rangsangan Ekonomi Prihatin Rakyat (PRIHATIN) yang diumumkan Kerajaan.
• Membiaya secara bersama Bantuan Prihatin Elektrik (BPE) iaitu penggunaan elektrik percuma sehingga RM77 sebulan.
• Penangguhan surcaj lewat bayar dan penangguhan pemotongan bekalan kepada 7.5 juta pelanggan domestik sepanjang Mac-Disember 2020.
• Kemudahan pembayaran bil secara ansuran sehingga Disember 2020.
• Lanjutan tiada pemotongan bekalan kepada pengguna domestik dengan tunggakan kurang daripada enam bulan sepanjang Januari-Mac 2021. Mereka diberi kemudahan pembayaran secara ansuran sehingga 30 Jun 2021.
4. Gabung tenaga beri bantuan
• Pelitawanis TNB mengumpulkan lebih RM1 juta sumbangan untuk diagihkan kepada golongan B40, rumah-rumah anak yatim, pusat penjagaan warga emas dan pelajar-pelajar yang terkandas di pusat pengajian tinggi.
• Sediakan kira-kira 20,400 helai apron kalis cecair sebagai peralatan perlindungan diri (PPE) untuk petugas barisan hadapan.
• TNB Research Sdn. Bhd. (TNBR) menghasilkan kotak aerosol mesra pengguna yang mampu mengurangkan risiko jangkitan Covid-19 ketika proses intubasi.


SEBARIS perkenal teknologi baharu pendakap gigi tanpa wayar
Oleh KOSMO!

24 Februari 2021, 9:42 pm
Oleh ZAREEN HUMAIRAH SEJAHAN
PETALING JAYA – Klinik Pergigian SEBARIS By Dr. S. Bala mengambil inisiatif memperkenalkan teknologi baharu bagi memudahkan proses pemakaian pendakap gigi yang tidak menyakitkan.
Dr. S. Bala berkata, teknologi yang baru diperkenal itu mampu menyediakan laporan kondisi gigi yang lebih tepat dan membuka peluang penyelidikan terbaharu selain membina kaedah komunikasi baharu serta mengguna pakai pembangunan.
“Kami menggunakan pendakap gigi jenis baharu, Invisalign iaitu berbeza dengan pendakap gigi konvensional kerana ia tidak menggunakan wayar seperti biasa dan boleh ditanggalkan ketika makan atau menggosok gigi.
“Dental Monitoring adalah sebuah aplikasi yang tepat bagi doktor gigi dan pesakit kerana ia merupakan teknologi pemantauan jarak jauh yang membolehkan pesakit membuat prosedur penyelarasan gigi dengan selamat tanpa perlu selalu datang ke klinik gigi,” katanya dalam satu sesi perbincangan menerusi aplikasi Zoom hari ini.
Pada masa sama, Dr. S. Bala memberitahu, pesakit juga dipantau secara langsung dan profesional oleh 15 pakar pergigian seluruh dunia menerusi aplikasi berkenaan.

Walaupun tidak menyebut julat harga secara terperinci, Dr. S. Bala menjelaskan, kos bagi pelanggan-pelanggan yang ingin menggunakan teknologi pendakap gigi itu tidak melampau atau membebankan.
Katanya, julat harga yang dikenakan kepada pesakit masih mengikut harga pasaran sedia ada dan bergantung kepada setiap kes.
“Kami tidak mengubah harga yang dikenakan untuk rawatan kepada pesakit hanya kerana menggunakan teknologi baharu ini.
“Sebagai contoh, kes yang disifatkan agak mudah melibatkan penggunaan pendakap gigi mungkin hanya sekitar RM4,000 hingga RM5,000 tetapi ada juga kes yang mencecah RM20,000 sekiranya memerlukan pelan rawatan dua ke tiga tahun. Ia bergantung kepada setiap kes,” jelas beliau.
Dr. S. Bala berkata, SEBARIS masih belum mempunyai cawangan di mana-mana dan kini bertempat di Jalan Tun Razak, Kuala Lumpur.-K!ONLINE


Jumpa bom mortar dalam kebun
Oleh NOR AINNA HAMZAH

24 Februari 2021, 9:46 pm
JEMPOL – Satu bom jenis Mortar ditemui dalam kebun getah di Kampung Lubuk Lawang Rompin, di sini, pagi tadi.
Ketua Polis Daerah Jempol, Superintenden Hoo Chang Hook berkata, bom berkenaan ditemui oleh seorang penduduk orang asli yang telah memaklumkan penemuan berkenaan kepada penduduk lain untuk dilaporkan kepada polis.
Menurutnya, sebaik menerima maklumat anggota dan pegawai dari Balai Polis Rompin, Bahagian Siasatan Jenayah Ibu Pejabat Polis Daerah (IPD) serta Unit Pemusnah Bom (UPB) Ibu Pejabat Polis Kontinjen (IPK) Negeri Sembilan telah ke lokasi kejadian bagi membuat siasatan.
“Hasil siasatan mendapat terdapat sebutir bom peninggalan zaman perang dunia kedua jenis Mortar tanpa sebarang penandaan berukuran 60 milimiter ditemui di kebun berkenaan.
“Bom berkenaan telah berjaya dimusnahkan di dalam kawasan kebun getah Lubuk Lawang Rompin,” katanya dalam satu kenyataan, di sini, tadi.-K!ONLINE


Posmen lastik anjing guna gelang getah digantung tugas
Oleh MOHD SHARKAWI LONDING

24 Februari 2021, 8:12 pm
JOHOR BAHRU – Seorang posmen Pos Malaysia Berhad (Pos Malaysia) yang disyaki terlibat dalam kejadian melastik anjing menggunakan gelang getah digantung tugas sementara.
Pos Malaysia dalam satu kenyataan berkata, kakitangannya yang bertugas di Pos Malaysia cawangan Kluang digantung tugas sementara bagi memberi laluan siasatan dalaman dijalankan.
“Kami telah mengenal pasti posmen yang berada dalam video itu dan dia telah digantung kerja sementara menunggu hasil siasatan.
“Pos Malaysia tidak akan bertolak ansur dengan kesalahan daripada pekerja kami dan tidak teragak-agak untuk mengambil tindakan yang tegas termasuk menamatkan perkhidmatan mereka,” kata kenyataan itu.
Aksi posmen itu dirakam menerusi televisyen litar tertutup (CCTV) berdurasi 21 saat hingga tular di laman sosial.
Difahamkan, kejadian itu berlaku di sebuah taman perumahan di Kluang dekat sini.

Semalam, kelab pencinta haiwan, Malaysia Independent Animal Rescue’ (Miar) telah memuat naik video di Facebook memaparkan tindakan posmen tersebut.
Susulan kejadian itu, anjing berkenaan didakwa mengalami kecederaan pada mata kiri akibat perbuatan posmen tersebut.
Tindakan posmen terbabit telah mendapat perhatian dan kecaman pengguna laman sosial selain mendesak supaya tindakan sewajarnya dikenakan ke atasnya.-K! ONLINE


Pihak berkuasa rampas 23 tan kokain, terbesar di Eropah
Oleh KOSMO!

24 Februari 2021, 8:49 pm
BERLIN – Pihak berkuasa Jerman dan Belgium berjaya menyita bekalan dadah terbesar di Eropah apabila merampas 23 tan kokain dalam satu serbuan di pelabuhan Hamburg, demikian menurut kenyataan pihak kastam Jerman, hari ini.
“Berdasarkan jumlah kokain yang dirampas, keuntungan kokain dianggarkan berharga beberapa bilion Euro di pasaran gelap,” kata wakil pejabat kastam dalam satu kenyataan.
Pegawai kastam Jerman telah menemui 16 tan kokain tersembunyi di dalam bekas yang diimport dari Paraguay di pelabuhan Hamburg pada 12 Februari lalu.
Siasatan bersama dengan pegawai kastam Belanda turut membantu pihak berkuasa merampas 7.2 tan kokain di pelabuhan Antwerp di Belgium, menurut kenyataan itu.
Susulan rampasan itu, kastam Jerman dan Belanda  memberkas seorang lelaki berusia 28 tahun dalam satu serbuan, kelmarin.
“Dadah-dadah itu disembunyikan dalam tong yang direkodkan berisi bijih timah namun sebahagian besarnya dipenuhi dengan barangan lain,” kata wakil pihak kastam.

“Ini adalah jumlah rampasan kokain terbesar yang pernah disita di Eropah dan salah satu kes  terbesar di seluruh dunia,” kata kastam Jerman. – AFP


UMNO sambut baik titah Agong
Oleh AHMAD SHAHERMAN SHAMSURI

24 Februari 2021, 11:28 pm
PETALING JAYA – UMNO menyambut baik titah Seri Paduka Baginda Yang di-Pertuan Agong yang menzahirkan pandangan bahawa Dewan Rakyat (Parlimen) boleh kembali bersidang.
Naib Presidennya, Tan Sri Mohamed Khaled Nordin berkata, semua Ahli Parlimen, tidak kiralah dari pihak kerajaan mahupun pembangkang diminta mengambil ruang dan peluang ini untuk kembali bersidang.
“Bahaskanlah secara serius serta objektif akan jalan keluar dari segala kemelut ekonomi dan kesihatan awam yang sedang kita hadapi ini.
“Ini adalah peluang terbaik untuk semua Ahli Parlimen membukti dan mengembalikan kekuatan Parlimen sebagai medan sebenar suara rakyat,” katanya dalam satu kenyataan di sini sebentar tadi.
Pada masa sama katanya, semua Ahli Parlimen turut digesa untuk menghentikan pergeseran ideologi politik dan perebutan kuasa bagi mencari jalan keluar dari segala kemelut yang dihadapi ketika ini.
Beliau secara peribadi menjunjung setinggi-tinggi kasih atas keprihatinan Yang di-Pertuan Agong dalam hal ini.

“Manfaatkanlah ruang ini (sidang Parlimen) untuk memberikan kepimpinan terbaik kepada masyarakat dan negara.
“Semoga amalan demokrasi berparlimen negara ini akan terus matang dan kita semua akan mendapat manfaat yang selayaknya,” ujarnya.-K! ONLINE.


Soojin dituduh sebagai pembuli
24 Februari 2021, 8:45 pm
SILIH berganti. Selepas aktor Jo Byeong-gyu menjadi sasaran netizen sebagai pembuli ketika di bangku sekolah, kini giliran penyanyi Soojin pula berdepan nasib serupa.
Tanggal 20 Februari lalu, seorang pengguna internet mendakwa anggota kumpulan (G)I-DLE itu pernah membuli adiknya ketika berada di sekolah menengah.
Soojin dan rakannya dikatakan pernah memanggil adiknya ke sebuah bilik lalu menamparnya tanpa alasan munasabah.
Lebih teruk lagi, penyanyi itu juga menyebarkan fitnah kepada semua pelajar di sekolah bahawa adiknya dilayan sebagai ‘orang yang disisihkan’.
Ini bukan kali pertama dakwaan buruk sebegitu hinggap dalam hidup Soojin. Sebelum ini perkara sama pernah berlaku, namun atas sokongan kuat peminat, pendedahan tersebut telah dipadamkan daripada internet.
Peminat setia Soojin bagaimanapun tetap berkeras enggan percayakan tuduhan daripada pengguna internet yang tidak diketahui identiti bahkan tanpa bukti kukuh.

“Terlalu banyak tuduhan sama berlaku sejak kebelakangan ini. Kekal neutral,” tulis seorang peminat.


“Merangkak cari kami di Padang Mahsyar” – influencer
Oleh NUR HUDA MUSA

24 Februari 2021, 8:07 pm
PETALING JAYA – Seorang Instafamous yang gambarnya tular gara-gara merentas negeri untuk ke sebuah majlis perkahwinan rakannya di Kelantan berang selepas menjadi mangsa kecaman netizen sejak beberapa hari lalu.
Dakwanya, isu pelanggaran prosedur operasi standard (SOP) itu masih dalam siasatan pihak polis dan dia juga telah tampil memberi keterangan.
“Korang merangkak la cari kami dekat Padang Mahsyar nanti. Page-page media pun tak payah nak pandai reka cerita. Tak payah nak buat pandai.
“Biar polis buat siasatan kalau kami salah. Kami semua akan minta maaf,” katanya dalam satu hantaran di laman Instagramnya semalam.
Dalam pada itu katanya, dia turut meluahkan rasa kesal dengan segelintir masyarakat yang suka melibatkan pihak lain dalam isu yang terjadi.
“Aku geram betul la. Kalau nak kecam kami takpa kami boleh tahan. Jangan libatkan isteri-isteri kami,” tegasnya.

Terdahulu, tular di media sosial Instagram apabila beberapa orang Influencer memuat naik foto dan video perjalanan merentas negeri secara beramai-ramai dari ibu negara ke Kelantan untuk menghadiri majlis perkahwinan rakannya dipercayai hujung minggu lalu.
Mereka turut berkongsi gambar majlis perkahwinan rakan dan bersantai-santai di tepi pantai. – K! ONLINE


UMNO perlu belajar kesilapan lalu
Oleh AHMAD SHAHERMAN SHAMSURI

24 Februari 2021, 11:36 pm
PETALING JAYA – UMNO perlu memperkukuhkan parti dan memastikan tiada lagi perpecahan terjadi terutamanya dalam kalangan orang Melayu sebagai persiapan menghadapi Pilihan Raya Umum ke-15 pada waktu terdekat.
Naib Presidennya, Datuk Seri Ismail Sabri Yaakob berkata, perpecahan akan membuatkan bangsa Melayu itu lemah dan akhirnya peristiwa 22 bulan di bawah Pakatan Harapan (PH) berulang.
Menurutnya, sepanjang Barisan Nasional (BN)/UMNO menjadi kerajaan, telah terbukti negara ini ditadbir dengan baik dan sikap saling hormat menghormati antara kaum sentiasa dipelihara dalam semua aspek.
“Bukan hanya bangsa Melayu dan Bumiputera terjamin tetapi kaum-kaum lain turut bebas mengamalkan budaya serta kepercayaan masing-masing, malah dirai bersama dalam kemajmukan Malaysia.
“Lantaran itu, bangsa lain tidak perlu khuatir sama sekali sekiranya UMNO yang menjadi kompenan dalam BN kembali menjadi tunjang negara,” katanya dalam satu kenyataan di sini sebentar tadi.
Tambah Ismail Sabri, sepanjang 22 bulan PH mentadbir negara, kamajmukan ini seakan cuba dirobek apabila hak keistimewaan orang Melayu Bumiputera diganggu.

“Mana mungkin kita lupa kesengsaraan yang dilakukan oleh PH sepanjang mereka menjadi pimpinan negara sehinggakan ramai pelabur mula menarik diri,” ujarnya.
Justeru, beliau yang juga Menteri Kanan Keselamatan menyeru seluruh rakyat Malaysia supaya menolak politik kebencian dan fitnah serta mencari satu permulaan baru kepada Malaysia yang lebih baik dalam norma baharu pasca Covid-19.
“Dalam mencari kepercayaan rakyat, UMNO perlu belajar daripada kesilapan pada PRU-14 yang lalu dan perlu belajar daripada kesilapan ini agar UMNO dapat membina kembali keutuhan parti.
“Saya amat yakin dengan segala sejarah dan peristiwa lepas menjadikan kita lebih matang dan rasional dalam menentukan halatuju negara demi masa depan generasi akan datang,” katanya.-K! ONLINE


Cemas Toyota Hilux bersama tiga anak hilang
Oleh KOSMO!

24 Februari 2021, 10:17 pm
Oleh SALEHUDIN MAT RASAD
MARAN – Sepasang suami isteri melalui detik mencemaskan apabila kenderaan pacuan empat roda jenis Toyota Hilux bersama tiga anaknya yang ditinggalkan di tempat letak kereta Masjid Sultan Ahmad Shah di Bandar Pusat Jengka dilarikan penjenayah.
Ketua Polis Daerah Maran, Deputi Superintendan Norzamri Abd Rahman berkata, kejadian antara pukul 6.45 hingga 7 pagi itu berlaku ketika pasangan suami isteri yang berasal daripada Jengka 13 itu menunaikan solat subuh di masjid berkenaan.
“Sebelum meninggalkan kenderaan jenis Toyota Hilux itu pasangan suami isteri berkenaan berpesan kepada anak lelakinya yang berumur lapan tahun untuk menguncikan pintu kereta.
“Namun apabila selesai solat subuh mereka terkejut apabila mendapati kereta Toyota Hilux serta anak-anak mereka didapati hilang dan bergegas membuat laporan polis,”katanya di sini, hari ini.
Menurut Norzamri, kes tersebut disiasat mengikut Seksyen 379 A Kanun Keseksaan dan siasatan giat dilakukan.

Katanya anak mangsa yang berumur tiga, lapan dan 11 tahun ditemui ditinggalkan di Simpang Felda Jengka 10 dan Felda Jengka 11 dalam keadaan selamat serta tidak mengalami apa-apa kecederaan.
Tambahnya, kenderaan mangsa ditemui ditinggalkan di tepi jalan di kawasan Kampung Mahawangsa Sungai Jerik, berhampiran Felda Jengka 1.
“Barang yang hilang ialah beg tangan isteri mangsa yang mengandungi kad pengenalan, Mykid anak pengadu, kad nikah, wang tunai kira-kira RM80.00, buku bank CIMB, buku Amanah Saham Bumiputera, telefon bimbit Vivo, seutas rantai emas,seutas gelang emas, kunci pendua Toyota Hilux, kunci Honda Civic, tiga kunci lori Isuzu dan kunci rumah.
“Pihak polis menasihatkan orang ramai supaya berwaspada setiap masa kerana penjenayah sentiasa mencari peluang,”ujarnya.-K!ONLINE


Lisa Surihani sah hamil anak ketiga
Oleh NUR EMIRA SAIZALI

24 Februari 2021, 8:12 pm
PETALING JAYA – Pengarah Datuk Yusry Abdul Halim akhirnya berkongsi berita gembira bakal menimang cahaya mata ketiga selepas foto isterinya yang menampakkan baby bump mencuri perhatian peminat.
Enggan berselindung lagi, Yusry menerusi hantaran dalam Instagram sebentar tadi mengesahkan Datin Lisa Surihani sedang hamil namun tidak mendedahkan lanjut usia kandungan bayi.
Yusry mengesahkan berita gembira itu dalam satu hantaran Instagram sebentar tadi.
“Selepas muat naik gambar sempena ulang tahun perkahwinan bersama isteri, ada beberapa teka-teki sama ada Lisa sedang hamil. Hari ini juga ada beberapa wartawan yang turut meminta pengesahan.
“Tanpa niat ingin bersembunyi, kami fikir kali ini tak perlu buat pengumuman, lambat laun orang akan tahu juga,” katanya dalam entri tersebut.
Pengarah filem CicakMan itu, dia turut memanjatkan rasa syukur dengan anugerah daripada Ilahi dan pada masa sama mendoakan mereka yang belum dikurniakan zuriat segera diberikan rezeki.
“Anugerah ini tentunya kami amat bersyukur kepada Allah SWT dan sudah dikongsikan dalam kalangan keluarga serta rakan rapat.

“Terdetik dalam hati kami, memahami ada juga yang cuba bertahun lama untuk mendapatkan zuriat. Hal ini bukan sesuatu yang senang dilalui dan kami berharap moga doa mereka dimakbulkan.
“Tambahan pula, dalam keadaan pandemik Covid-19 ini, banyak lagi masalah negara dan keluhan rakyat yang perlu dititik-beratkan. Terima kasih kepada mereka yang sudi mendoakan untuk kami,” katanya lagi.
Untuk rekod, Lisa dan Yusry yang mendirikan rumah tangga pada 23 Februari 2012 dikurniakan dua orang anak iaitu Yahaira Leanne, 6, Yusof Leonne, 4. – K! ONLINE


Suspek pecah masuk kedai serbaneka diberkas
Oleh FARAHWAHIDA AHMAD

24 Februari 2021, 7:10 pm
SEGAMAT – Penahanan seorang lelaki malam semalam di Jalan Buloh Kasap di sini dipercayai dapat membantu polis menyelesaikan sekurang-kurangnya lima kes kecurian di beberapa lokasi premis perniagaan kedai serbaneka di sekitar daerah ini.
Ketua Polis Daerah Segamat, Superintendan Raub Selamat berkata, suspek berkenaan bergerak aktif di sekitar bandar Segamat dan kawasan sekitarnya sejak beberapa bulan lalu.
“Suspek yang berusia 24 tahun itu di tahan di kediamannya di Jalan Buloh Kasap pada pukul 11 malam tadi.
“Dalam serbuan itu polis berjaya merampas pelbagai barangan yang dipercayai dicuri termasuklah penyepit kuku, ubat gigi selain beg galas serta pakaian suspek,”katanya dalam satu kenyataan di sini hari ini.
Tambah Raub, siasatan lanjut sedang dijalankan bagi mengenal pasti jumlah kerugian sebenar barangan yang dicuri suspek di beberapa lokasi lain kedai serbaneka dan juga kedai lain yang turut mengalami kerugian.
Menurutnya, pengurusan kedai serbaneka hanya menyedari kehilangan barangan di premis mereka setelah melakukan audit beberapa hari kemudiannya dan berjaya mengesan perbuatan suspek melalui rakaman televisyen litar tertutup (CCTV).

“Berdasarkan modus operandi digunakan suspek, dia akan memasuki kedai serbaneka pada waktu tengah hari dan petang tanpa mendaftar (check in) melalui aplikasi MySejahtera dan hanya menconteng buku pendaftaran pelanggan,”katanya.
Hasil ujian saringan air kencing mendapati suspek positif dadah jenis heroin selain turut memiliki 11 rekod jenayah lampau, berkaitan penyalahgunaan bahan terlarang termasuk satu kes jenayah lampau.
Kes disiasat mengikut Seksyen 380 Kanun Keseksaan atas kesalahan curi dan direman selama empat hari mulai hari ini sehingga 27 Februari 2021.-K! ONLINE


Rugi RM17,800, scammer tiru suara anak
Oleh DIYANATUL ATIQAH ZAKARYA

24 Februari 2021, 6:08 pm
MELAKA – Seorang lelaki warga emas berputih mata apabila wang simpanan sebanyak RM17,800 lebur gara-gara terpedaya dengan suara seorang lelaki yang menyamar sebagai anaknya, Ahad lalu.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, sebelum kejadian mangsa yang berusia 60 tahun telah dihubungi suspek yang menyamar sebagai anaknya menggunakan nombor tidak dikenali.
Katanya, lelaki itu mendakwa kononnya telefon bimbitnya telah hilang, manakala dompetnya dicuri.
“Suspek kemudian memberitahu ingin meminjam wang daripada mangsa untuk membuat pembayaran kepada pembekal barangan perniagaan.
“Disebabkan suara suspek seakan-akan suara anak lelakinya, mangsa kemudian telah memasukan wang sebanyak RM18,700 ke dalam akaun yang diberikan lelaki tersebut,”katanya ketika dihubungi di sini, hari ini.
Tambah Sundra, selepas membuat transaksi itu, suspek masih meminta wang daripada mangsa menyebabkan warga emas itu berasa curiga.

“Mangsa telah menghubungi anaknya di talian nombor yang sebenar dan diberitahu bahawa dia sedang bekerja serta tidak pernah menelefon untuk meminjam wang.
“Dia yang menyedari telah ditipu terus membuat laporan polis di Balai Polis Tengkera pada keesokannya,”katanya.
Katanya, siasatan lanjut masih diteruskan mengikut Seksyen 420 Kanun Keseksaan kerana menipu.-K!ONLINE


PKPD di Hostel Centennial, Sitiawan
Oleh AHMAD SHAHERMAN SHAMSURI

24 Februari 2021, 5:59 pm
PETALING JAYA – Hostel Centennial yang terletak di Kampung Acheh, Sitiawan, Perak dikenakan Perintah Kawalan Pergerakan Diperketatkan (PKPD) bermula esok sehingga 10 Mac depan.
Menteri Kanan Keselamatan, Datuk Seri Ismail Sabri Yaakob berkata, langkah berkenaan diambil susulan 125 orang didapati positif Covid-19 selepas Kementerian Kesihatan (KKM) melaksanakan kira-kira 349 ujian saringan sehingga Ahad lalu.
“KKM juga mengesahkan berlaku peningkatan kes secara mendadak di lokaliti ini dengan kadar kebolehjangkitan adalah tinggi.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKPD di kawasan berkenaan selama 14 hari bermula esok,”katanya dalam satu kenyataan di sini hari ini.
Ismail Sabri berkata, pelaksanaan PKPD ini untuk memudahkan KKM melaksanakan saringan secara bersasar ke atas semua penghuni asrama serta mengawal pergerakan dan penularan jangkitan dalam komuniti.-K! ONLINE


TMJ ‘belanja’ penyokong beli jersi kedua baharu
Oleh MOHAMAD FAIZAL HASHIM

24 Februari 2021, 5:40 pm
JOHOR BAHRU – Pemilik Kelab Bola Sepak Johor Darul Ta’zim (JDT), Tunku Mahkota Johor, Tunku Ismail Sultan Ibrahim ‘belanja’ peminat setia JDT dengan menanggung sebahagian harga jersi kedua (away) berwarna Putih yang mula dijual secara rasmi esok.
JDT dalam satu kenyataan berkata, ini adalah sebagai tanda penghargaan atas sokongan tidak berbelah bahagi penyokong.
Katanya, jersi edisi pemain yang dijual buat pertama kali itu akan dijual pada harga RM185, sama harga dengan jersi pertama (home).
“Jersi ‘Away’ dipilih sebagai hadiah istimewa kerana warna jersi itu melambangkan Stadium Sultan Ibrahim bersempena ulang tahun pertama stadium itu.
“Harga sebenar jersi ‘Away’ ini adalah RM429 tetapi akan dijual pada harga RM185, sama dengan harga jersi ‘Home’. Tunku Ismail akan menanggung lebihan kos jualan jersi ‘Away’ yang dijual,” katanya dalam kenyataan hari ini.
Jersi JDT berjenama Nike bagi musim 2021 ini akan mula dijual di JDT Online Store dan Penjual Rasmi bermula pukul 11 pagi esok.

Jersi ‘Away’ ini akan dijual secara eksklusif di http://store.johorsoutherntigers.com.my manakala jersi ‘Home’ pula akan dijual di Nike.com dan juga JDT.
Terdahulu, Facebook rasmi JDT, Johor Southern Tigers memuat naik video pengenalan Jersi JDT bagi musim ini kira-kira lima jam yang lalu.
Video berdurasi tiga minit enam saat itu mencatatkan 200,000 tontonan dan dikongsi lebih 4,700 kali.-K! ONLINE


Masih ramai gagal sediakan peralatan merekod diri serta pelanggan
Oleh AHMAD SHAHERMAN SHAMSURI

24 Februari 2021, 6:37 pm
PETALING JAYA – Meskipun negara telah melaksanakan Perintah Kawalan Pergerakan (PKP) lebih setahun, namun masih ramai peniaga dan pemilik premis gagal menyediakan peralatan merekod diri serta pelanggan di premis masing-masing.
Ini terbukti apabila kesalahan itu paling tinggi direkodkan semalam semasa operasi pematuhan pematuhan prosedur operasi standard (SOP) PKP di mana sebanyak 75 premis dikompaun selepas dikesan gagal menyediakan peralatan berkenaan.
Menteri Kanan Keselamatan, Datuk Seri Ismail Sabri Yaakob berkata, selain kesalahan tersebut, operasi semalam turut menahan individu tidak memakai pelitup muka iaitu sebanyak 61 kes, aktiviti perjudian (52) dan rentas daerah serta negeri tanpa kebenaran (37).
Pada masa sama, pihaknya turut membuat penahan kepada mereka yang tidak melakukan penjarakan fizikal sebanyak 21 kes, premis beroperasi lebih masa serta tanpa kebenaran (6) dan tiada dokumen pengenalan diri sebanyak satu kes.
“Secara keseluruhan, seramai 253 individu ditahan atas kesalahan ingkar SOP semalam dan daripada jumlah itu, 231 dikompaun manakala 22 lagi direman,”katanya dalam satu kenyataan di sini hari ini.
Sementara itu, dalam kenyataan sama, Ismail Sabri memaklumkan, operasi Ops Benteng semalam telah menahan enam orang Pendatang Asing Tanpa Izin (PATI) dan merampas tujuh buah kenderaan darat.

Menurutnya, dalam operasi itu juga, pihak berkuasa turut mengesan 87 buah bot dan kapal di perairan negara melalui lima aktiviti penglihatan.
“Pada masa sama, seramai enam orang PATI turut diusir melalui dua aktiviti pengusiran,”ujarnya.-K!ONLINE


Vaksin Covid-19 tiba di Terengganu esok
Oleh MOHD AZLI ADLAN

24 Februari 2021, 5:47 pm
KUALA TERENGGANU – Seramai 15,000 rakyat Terengganu yang kebanyakannya merupakan petugas barisan hadapan akan mula menerima suntikan vaksin Covid-19 bermula lusa.
Menteri Besar Terengganu, Datuk Seri Dr. Ahmad Samsuri Mokhtar berkata, bekalan vaksin Covid-19 peringkat pertama itu dijangka tiba di negeri ini esok.
Ujarnya, beliau dimaklumkan menjadi individu pertama di negeri ini yang akan menerima suntikan vaksin keluaran Pfizer-BioNTech tersebut.
“Saya dimaklumkan seramai 15,000 orang (di Terengganu) akan menerima suntikan vaksin (Covid-19) bagi fasa pertama.
“Kebanyakan penerima merupakan barisan hadapan dan senarainya telah disusun oleh Jabatan Kesihatan Negeri Terengganu,” katanya ketika ditemui selepas mempengerusikan Mesyuarat Exco Mingguan di sini hari ini.
Ahmad Samsuri berkata, kesemua pihak terlibat termasuk Ahli Dewan Undangan Negeri (ADUN) Terengganu akan menerima suntikan vaksin itu di lokaliti masing-masing.

Dalam perkembangan sama, beliau memberitahu, kesemua vaksin Covid-19 yang tiba tersebut akan ditempatkan di 20 pusat pemberian vaksin (PPV) ditentukan Kementerian Kesihatan di seluruh negeri itu.
Program Imunisasi Covid-19 Kebangsaan fasa pertama telah bermula semalam dengan Perdana Menteri, Tan Sri Muhyiddin Yassin dan Ketua Pengarah Kesihatan, Tan Sri Noor Hisham Abdullah menjadi penerima terawal suntikan vaksin itu di negara ini. – K! ONLINE


Pelajar tatap jenazah bapa sebelum duduki SPM
Oleh SHAARANI ISMAIL

24 Februari 2021, 7:27 pm
IPOH – Rakaman video seorang calon peperiksaan Sijil Pelajaran Malaysia (SPM) yang menatap wajah arwah ayahnya buat kali terakhir sebelum menduduki peperiksaan Sejarah kertas dua yang tular hari ini mengundang sebak dan meruntun hati netizen.
Muhamad Haikal Iskandar, calon SPM dari Sekolah Menengah Kebangsaan (SMK) Simpang Beluru Kuala Kangsar dilihat menangis menatap jenazah bapanya yang tiba di pekarangan dewan peperiksaan sebelum menduduki SPM.
Situasi itu dikongsi pengguna Facebook Badariah Mohd. Mohaidin yang juga kaunselor sekolah terbabit yang kemudian dikongsi pengguna Facebook lain.
“Menghampiri pukul 10 pagi untuk peperiksaan Sejarah K2. Van jenazah singgah ke sekolah. Seorang ayah yang sudah tidak bernyawa dibawa berjumpa anak buat kali terakhir.
“Semoga Allah memberikan kekuatan kepada Muhammad Haikal Iskandar untuk menjawab SPM (SMK Simpang Beluru),” kongsi Badariah dalam hantarannya.
Tangkap layar dari Facebook Badariah Mohd Mohaidin yang dikongsi pengguna facebook hari ini.
Sehingga pukul 7 malam, hantaran itu sudah dikongsi lebih 2,000 pengguna, ditonton lebih 35,000 dan mendapat sebanyak 1,500 tanda suka.

Video berdurasi selama 58 saat yang berlatar belakang lagu Salam Terakhir nyanyian Allahyarham Sudirman itu sememangnya mengundang sebak netizen.
Selain video, beberapa keping gambar Muhammad Haikal yang kelihatan sedang mengesat air mata dan ditenangkan guru sekolah berkenaan.
Gambar dan video berkenaan turut dikongsi beberapa portal media dan pengguna Facebook.
Rata-rata pengguna turut berdukacita dan mengucapkan takziah kepada Muhammad Haikal serta mendoakan pelajar terbabit diberikan ketabahan serta mendapat keputusan cemerlang dalam peperiksaan SPM yang sedang dihadapinya.-K!ONLINE


Dua pemvaksin diberi amanah hari pertama PICK
Oleh MOHD. HUSNI MOHD. NOOR

24 Februari 2021, 6:19 pm
PUTRAJAYA – “Saya rasa agak berdebar selepas dimaklumkan akan memberikan suntikan vaksin Covid-19 kepada Perdana Menteri,” kata Ketua Jururawat Kesihatan di  Pejabat Kesihatan Daerah (PKD) Putrajaya, Lina Ibrahim, 49.
Lina bersama seorang lagi vaksinator yang juga jururawat di Klinik Kesihatan Presint 9, Mazirah Mokhtar diberi amanah bagi menyuntik vaksin Covid-19 kepada enam individu pertama Program Imunisasi Covid-19 Kebangsaan (PICK) di Klinik Kesihatan Presint 11, hari ini.
Mereka termasuk Perdana Menteri, Tan Sri Muhyiddin Yassin dan Ketua Pengarah, Kesihatan, Tan Sri Dr. Noor Hisham Abdullah serta empat petugas kesihatan yang berkhidmat di Putrajaya.
Lina ketika ditemui pemberita selepas program itu berkata, dia akui sedikit berdebar pada awalnya namun, pada masa sama berbangga kerana terpilih melakukan amanah itu dalam kalangan jururawat yang ada.
“Ia sangat mendebarkan tetapi Alhamdulillah segalanya sudah selesai. Saya sudah selesaikan amanah yang telah dipertanggungjawabkan,” katanya.
Ditanya sama ada beliau menjalani latihan suntikan sebelum ini, Lina berkata beliau memang menjalani amali untuk pemberian suntikan vaksin Covid-19.

“Latihan itu dipantau oleh penyelia sebagai persediaan sebelum memberi suntikan kepada penerima,” katanya.-K!ONLINE


Pelacuran ibu tunggal melalui aplikasi MiChat dikesan di Kelantan
Oleh ROHANA MOHD. NAWI

24 Februari 2021, 5:33 pm
KOTA BHARU – Polis Kelantan berjaya membongkar kegiatan sindiket pelacuran melibatkan lima wanita warga tempatan dipercayai golongan ibu tunggal melalui aplikasi MiChat yang dijalankan di dua buah rumah di Kubang Kerian di sini semalam.
Serbuan di rumah berkenaan dijalankan oleh Jabatan Siasatan Jenayah, Cawangan D7 Ibu Pejabat Polis Kontinjen Kelantan menerusi Ops Noda bermula pukul 3 hingga 5 petang semalam.
Ketua Polis Kelantan, Datuk Shafien Mamat berkata, dalam operasi itu, polis berjaya menahan sembilan lelaki tempatan, seorang lelaki warga Myanmar dan lima wanita tempatan berusia 22 hingga 60 tahun yang dipercayai terlibat dengan aktiviti pelacuran.
Katanya, siasatan mendapati, salah seorang daripada lelaki tempatan itu dipercayai terlibat dengan urusan aktiviti pelacuran yang berperanan mengurus dan mendapatkan pelanggan melalui aplikasi MiChat.
“Sindiket ini menggunakan nama saluran ‘Adik Sayang Abang Sayang’ melalui aplikasi MiChat. Mereka juga beroperasi 24 jam sehari untuk menerima pelanggan.
“Pelanggan juga dipercayai membayar sebanyak RM250 hingga RM300 untuk mendapatkan perkhidmatan pelacur daripada golongan ibu tunggal. Selain itu, orang tengah yang menguruskan kegiatan itu pula menerima upah sebanyak RM100 untuk seorang pelacur,” katanya ketika dihubungi Kosmo! hari ini.

Menurut Shafien, dalam operasi itu, polis merampas barang kes yang digunakan untuk aktiviti pelacuran iaitu satu buku log yang mengandungi catatan sewaan bilik, tujuh keping kondom dan lapan unit telefon pintar.
Katanya, polis turut merampas satu kunci bilik, sebotol minyak urut, dua keping kondom yang sudah digunakan dan wang tunai berjumlah RM 1,917.
“Siasatan mendapati, sindiket itu dipercayai terlibat dengan kegiatan pelacuran menggunakan aplikasi MiChat yang berpangkalan di rumah itu sejak tiga bulan lalu.
“Berdasarkan maklumat yang diterima, pelacur akan datang ke rumah itu selepas orang tengah menguruskan urusan dengan pelanggan. Selain itu, pelanggan juga perlu membayar RM30 untuk menyewa sebuah bilik bagi aktiviti persundalan itu,” katanya.
Menurut Shafien, semua suspek direman selama tujuh hari bermula hari ini hingga Selasa depan untuk disiasat mengikut Seksyen 372A Kanun Keseksaan kerana hidup hasil daripada atau perdagangkan persundalan dan Seksyen 372B Kanun Keseksaan kerana mencari langganan bagi maksud persundalan.
Tambahnya, orang ramai yang mempunyai sebarang maklumat berkaitan aktiviti pelacuran di Kelantan boleh hubungi Hotline Polis Kontinjen Kelantan di talian 09-745 0999.-K!ONLINE


3,545 kes positif, 12 kematian
Oleh SITI A'ISYAH SUKAIMI

24 Februari 2021, 6:26 pm
PUTRAJAYA – Sebanyak 3,545 kes baharu dilaporkan hari ini menjadikan jumlah kes Covid-19 di Malaysia sebanyak 291,774 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, satu kes import mendapat jangkitan dari luar negara dan sebanyak 3,544 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 30,677 kes.
“Selain itu, terdapat 3,331 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 260,009 kes.
“Terdapat 12 kes kematian baharu hari ini menjadikan sebanyak 1,088 kes kematian Covid-19 di Malaysia,” katanya pada Facebook rasmi beliau di sini hari ini.
Ujarnya, sebanyak 189 kes positif sedang dirawat di Unit Rawatan Rapi dengan 88 kes memerlukan bantuan pernafasan. -K!ONLINE


Polis cekup lima lelaki cuba larikan tiga tan sawit
Oleh DIYANATUL ATIQAH ZAKARYA

24 Februari 2021, 4:49 pm
ALOR GAJAH – Polis mencekup lima lelaki termasuk seorang remaja selepas dipercayai cuba melarikan tiga tan buah sawit di sebuah ladang di Machap Baru, di sini, semalam.
Dalam kejadian pada pukul 3.30 petang itu, kesemua suspek yang ditahan berusia antara 17 hingga 47 tahun.
Ketua Polis Daerah Alor Gajah, Superintendan Arshad Abu berkata, hasil maklumat orang awam, sepasukan polis telah membuat serbuan di ladang tersebut.
“Setiba di lokasi, kelima-lima suspek didapati sedang leka memunggah buah sawit menggunakan pengangkat ke dalam sebuah lori jenis Hicom.
“Kesemua mereka kemudian diberkas dan pemeriksaan di lokasi kita percaya suspek cuba melarikan buah sawit dengan menggunakan lori tiga tan,” katanya ketika dihubungi di sini, hari ini.
Tambahnya, pihaknya turut merampas peralatan mencuri yang digunakan termasuk tiga batang besi pengangkat buah, sebilah sabit panjang dan lori yang digunakan dianggarkan bernilai RM2,000.

“Semakan lanjut mendapati seorang suspek berusia 24 tahun memiliki satu rekod lampau di bawah Seksyen 160 Kanun Keseksaan berkaitan pergaduhan.
“Kesemua suspek direman selama empat hari bermula esok hingga 28 Februari ini mengikut Seksyen 379 Kanun Keseksaan kerana mencuri,” katanya. – K! ONLINE


Balai Polis Ampang beroperasi semula
Oleh NUR HUDA MUSA

24 Februari 2021, 4:54 pm
PETALING JAYA – Balai Polis Ampang dibuka semula kepada orang awam bagi urusan membuat laporan polis dan permohonan rentas daerah atau negeri serta urusan-urusan lain bermula pukul 4.00 petang hari ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, tindakan itu diambil selepas proses sanitasi secara total dibuat ke atas Balai Polis Ampang dan juga semua bahagian di Ibu Pejabat Polis Daerah (IPD) Ampang Jaya.
“Kerja-kerja sanitasi telah dilakukan oleh Jabatan Bomba dan Penyelamat serta pihak badan bukan kerajaan (NGO).
“Pengoperasian semula Balai Polis Ampang ini juga dapat membetulkan kembali kekeliruan masyarakat setempat yang beranggapan Balai Polis Ampang telah pun ditutup akibat jangkitan covid-19,” katanya dalam satu kenyataan di sini hari ini.
Mohamad Farouk berkata, proses penggantungan operasi yang dibuat sebelum ini adalah untuk membuat kerja-kerja sanitasi dan kuarantin kendiri kepada anggota-anggota yang terlibat.
Dalam pada itu katanya, orang awam diminta untuk terus kekal memastikan prosedur operasi standard (SOP) Perintah Kawalan Pergerakan (PKP) dipatuhi semasa berurusan di balai.

Terdahulu, orang awam yang ingin membuat laporan polis dan permohonan rentas daerah atau negeri di Balai Polis Ampang dinasihatkan ke balai berhampiran susulan penggantungan urusan kepada orang awam berkuat kuasa semalam. – K! ONLINE


JKSM tiada kuasa bicara kes murtad di luar negara
Oleh SHAARANI ISMAIL

24 Februari 2021, 5:05 pm
IPOH – Jabatan Kehakiman Syariah Malaysia (JKSM) tidak mempunyai kuasa untuk membicarakan kes membabitkan wanita Islam bukan warganegara yang tular di media sosial baru-baru ini.
Ketua Pengarah JKSM, Datuk Dr. Mohd. Na’im Mokhtar berkata, ini kerana perbuatan itu dipercayai dilakukan individu berkenaan di negara asalnya dan bukan Malaysia.
Beliau berkata, tindakan terhadap individu itu hanya boleh diambil sekiranya ia dilakukan di negara ini yang boleh dikenakan tindakan di bawah Enakmen Jenayah Syariah 1992.
“Kalau kesalahan percubaan untuk murtad contohnya, sudah tentu dalam konteks syariah ini tidak melihat kepada negara. Contohnya kalau ada orang Indonesia atau Arab yang beragama Islam melakukan satu-satu kesalahan dalam negara ini yang jatuh di bawah Enakmen Jenayah Syariah.
“Contoh isu khalwat, dia Indonesia dan beragama Islam ditangkap di Malaysia, jadi dia boleh dihukum di bawah undang-undang negara kita. Kita tidak melihat dari mana orang itu selagi dia beragama Islam.
“Tetapi kalau kesalahan itu berlaku melibatkan orang Indonesia, di negara Indonesia (kesalahan murtad), sudah tentulah kita tidak ada bidang kuasa untuk membicarakan.

“Mahkamah Syariah tidak ada bidang kuasa untuk membicarakan perkara tersebut,” katanya.
Beliau berkata demikian kepada pemberita selepas mendengar perbicaraan pertama di Mahkamah Utama Syariah Perak di Kompleks Mahkamah Syariah Ipoh, di sini hari ini.
Hadir sama, Ketua Pendaftar Jabatan Kehakiman Syariah Perak, Ab. Rahman Thobroni Mohd Mansor.
Baru-baru ini tular video yang memaparkan pengakuan seorang lelaki bukan Muslim mendakwa memurtadkan seorang wanita Islam dan berkahwin dengan wanita terbabit yang bukan warga tempatan.
Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al Bakri berkata kes itu kini dalam siasatan dan tindakan pihak polis.
Mohd. Na’im berkata, tindakan terhadap individu terbabit mungkin boleh diambil oleh mahkamah sivil sekiranya berlaku elemen berkaitan hasutan atau perkara yang menimbulkan rasa ketegangan antara kaum dan huru hara.
Sementara itu, mengulas penghakiman Mahkamah Utama Syariah yang telah memulakan sidang pertamanya pada 16 Julai 2020 lalu, Mohd. Na’im berkata, ia telah mencapai keputusan penuh merit rayuan pada hari ini.
Beliau berkata, keputusan itu rayuan bantahan awal terhadap rayuan harta sepencarian di Mahkamah Rayuan Syariah.
Katanya, keputusan hari ini telah didengari dan dihadiri oleh kedua pihak-pihak bersama peguam masing-masing.
“Mahkamah Utama Syariah yang telah ditubuhkan dan diluluskan penubuhannya oleh Dewan Undangan Negeri Perak pada Mei 2018 merupakan hirarki tertinggi mahkamah yang mempunyai bidang kuasa mendengar rayuan daripada keputusan Mahkamah Rayuan Syariah dan keputusan kes ini telah dicapai dan diselesaikan dalam tempoh tujuh bulan bermula daripada pemfailan notis rayuan yang telah dibenarkan,” katanya. – K! ONLINE


Tujuh nelayan Vietnam ceroboh perairan negara ditahan
Oleh YATIMIN ABDULLAH

24 Februari 2021, 5:17 pm
PASIR PUTEH – Agensi Penguatkuasaan Maritim Malaysia (Maritim Malaysia) berjaya menahan sebuah bot nelayan Vietnam yang menceroboh perairan negara di kedudukan 84 batu nautika dari muara Tok Bali, di sini, semalam.
Bot yang telah merompak hasil laut negara seberat 100 kilogram (kg) yang terdiri daripada pelbagai jenis ikan itu ditahan oleh Kapal Maritim (KM) Amanah pada pukul 8.13 pagi selepas cuba melarikan diri.
Pengarah Maritim Malaysia Kelantan, Kepten Maritim Muhd. Nur Sham Asmawie Yaacob berkata, pihaknya telah berjaya menahan seorang tekong dan enam orang awak-awak warga Vietnam berusia antara 24 hingga 46 tahun.
Menurutnya, semua nelayan asing itu gagal mengemukakan dokumen pengenalan diri dan surat berkaitan yang sah untuk melakukan aktiviti di kawasan perairan negara.
“Bot berkenaan kemudian dibawa balik ke Jeti Maritim Tok Bali untuk pemeriksaan lanjut.
“Hasil pemeriksaan itu membawa kepada penemuan 100 kg ikan pelbagai jenis yang dianggarkan berjumlah RM350,000,” katanya pada sidang akhbar di Jeti Maritim Kelantan, Tok Bali di sini hari ini.

Muhd. Nur Sham Asmawie memberitahu, sebelum itu, pihaknya telah mengejar bot tersebut selama 45 minit selepas berjaya mengesan pergerakan kumpulan nelayan itu yang berada dalam keadaan mencurigakan.
Katanya, penahanan dalam tempoh yang singkat itu hasil kecekapan dan kepakaran dimiliki oleh krew KM Amanah telah berjaya mematahkan tindakan nelayan asing itu.
“Biasanya kita mengambil masa antara dua hingga tiga jam sebelum dapat menahan sesebuah bot nelayan asing kerana berdepan pelbagai cabaran ketika melaksanakan tugas di laut.
Tambahnya, kes disiasat mengikut Seksyen 15 (1) (a) Akta Perikanan 1985.-K!ONLINE


Peluang sertai ekspedisi ke Antartika kaji kesan pemanasan global
Oleh KOSMO!

24 Februari 2021, 5:23 pm
Oleh SALEHUDIN MAT RASAD
MARAN – Produksi filem, pihak universiti, agensi kerajaan dan korporat dipelawa merebut peluang keemasan dengan menyertai ekspedisi menyusuri pantai Antartika yang dijadualkan pada November ini.
Ikon Ratu Kutub Negara, Dr. Sharifah Mazlina Syed Abdul Kadir,54, berkata, peluang keemasan itu terbuka apabila tokoh pengembara kutub, Sir Robert Swan mempelawa menaiki kapalnya dalam misi mengkaji kesan pemanasan global di kawasan berkenaan.
“Sir Robert Swan tertarik hati dengan kejayaan saya membawa tiga orang protege ke Antartika dalam Ekspedisi Wanita Berkumpulan ke Antartika (AWETA) pada 18 Disember 2019 sehingga 3 Januari 2020 dan saya ditawarkan secara percuma oleh penganjur manakala mana-mana pihak perlu membayar separuh harga kos misi selama dua minggu itu.
“Tawaran Robert Swan sangat bermakna kerana peluang seperti itu sukar diperolehi dan perlu direbut oleh para ilmuan dan produksi perfileman untuk membuat penggambaran suasana alam yang cantik dan luar biasa,”katanya ketika ditemui selepas menyampaikan bantuan kepada mangsa banjir di kampung Ulu Luit di sini hari ini.
Sharifah Mazlina Syed Abdul Kadir,56, merupakan wanita Asia pertama merentasi Antartika secara solo sejauh 1,110 kilometer dalam masa 22 hari dan menjadi wanita Asia pertama berjaya menjelajah kedua-dua Kutub Utara dan Kutub Selatan selain sering mengadakan ekpedisi lain ke Greenland.

Menurut Sharifah Mazlina, dalam tempuh beberapa bulan ini beliau akan menjalani latihan fizikal dan mental di Tadom Hill Kuala Lumpur dan rumah salji di Genting Higlands sebelum berangkat ke Antartika.
Beliau yang merupakan Ketua Misi AWETA bercadang membawa beberapa protege yang berkelayakan mengikuti ekspedisi berkenaan sekiranya mendapat tajaan daripada badan korporat atau badan amanah pendidikan.
Dalam pada itu, beliau berkata, Robert Swan menyatakan setiap negara wajar membuat dokumentari berkaitan perubahan ketara di kawasan Antartika berikutan pemanasan global.
“Berdasarkan kajian sains termasuk Robert Swan meramalkan kepingan ais di antartika akan cair atau berlaku `kiamat ais` menjelang 2041 jika tiada tindakan konkrit antarabangsa,”ujarnya.-K!ONLINE


Sissy Iman trauma dilambung kuda
Oleh FARHANA AB RAHMAN

24 Februari 2021, 5:29 pm
PETALING JAYA – Pengalaman pertama penyanyi Sissy Iman menunggang kuda bertukar menjadi detik trauma dalam kamus hidupnya apabila dia terjatuh dilambung bahkan hampir dihempap haiwan berkenaan.
Kejadian berlaku ketika wanita berusia 26 tahun itu menjayakan penggambaran sebuah program televisyen.
Akibat insiden tersebut, Sissy atau nama sebenarnya Sissy Imann Mohammad Kamil tidak dapat bergerak seperti biasa dan bergantung kepada ubat tahan sakit yang diberikan doktor. Dia bagaimanapun bersyukur kerana hanya mengalami kecederaan ringan.
“Mengikut pemeriksaan doktor, tiada tulang yang patah atau retak cuma lebam dan calar di beberapa bahagian anggota tubuh akibat terhentak jatuh. Bagaimanapun tulang saya berada dalam keadaan baik, namun sakitnya Allah saja yang tahu.
“Buat masa ini saya berehat di rumah, cuma kalau hendak baring pun tidak boleh kerana terlalu sakit. Doktor memberikan tempoh selama lapan jam sekiranya ingin menjalankan pemeriksaan lanjut.
“Trauma rasanya, kerana setiap kali saya tutup mata, insiden yang berlaku berulang kembali dalam fikiran. Masih terbayang-bayang momen saya dilambung sebelum terjatuh. Namun, syukur juga kerana kuda itu tidak memijak saya,” kongsi Sissy dalam Instagram.

KEPUTUSAN ujian imbasan X-ray menunjukkan keadaan Sissy tidak mengalami sebarang keretakan atau patah.
Pelantun lagu Pesanan Ayahanda itu berkata, semua yang berada di lokasi kejadian turut tergamam dan tidak mampu berbuat apa-apa.
Mengulas lebih lanjut mengenai insiden terbabit Sissy berkata, ibu bapanya masih dibelenggu rasa bersalah dan memohon maaf kepadanya.
“Saya memohon kepada orang ramai untuk mendoakan kesihatan dan kesembuhan kerana banyak kerja tertangguh kerana insiden ini. Memandang positif apa yang berlaku, saya anggap ini sebagai peringatan daripada Allah.
“Yanda (bapa) dan bonda masih menyalahkan diri mereka serta asyik meminta maaf kepada saya. Tolong ingatkan mereka juga bahawa apa yang berlaku ini bukan salah yanda dan bonda,” luah Sissy.


Polis nasihat Fatin Afeefa buat laporan
24 Februari 2021, 5:28 pm
PETALING JAYA – Pelakon, Fatin Afeefa yang mendakwa menerima hantaran gambar lucah daripada individu yang tidak dikenali dinasihatkan agar membuat laporan polis bagi membolehkan tindakan lanjut diambil terhadap individu berkenaan.
Ketua Polis Kuala Lumpur, Datuk Saiful Azly Kamaruddin berkata, wanita itu perlu membuat laporan bagi membolehkan pihak polis menjalankan siasatan.
“Kena buat laporan polis dahulu, baru polis akan siasat. Tindakan di bawah seksyen apa, itu kena tengok intipati laporan.
“Saya tidak boleh ulas panjang lebar kerana Fatin belum buat laporan,” ujarnya ringkas ketika dihubungi Kosmo! hari ini.
Terdahulu, Kosmo! melaporkan Fatin atau Fatin Nur Afifah Shamsudin, 26, tidak akan teragak-agak untuk mengambil tindakan undang-undang terhadap individu yang membuat hantaran alat sulit lelaki melalui peti mesej Instagramnya.
Pelakon filem Tentang Bulan itu mendakwa, hantaran gambar daripada pelbagai sudut itu telah diterimanya sejak setahun yang lalu namun sehingga kini dia belum membuat sebarang laporan polis. K! ONLINE


Pemandu lori edar dadah RM22 juta dihukum gantung
Oleh MOHD AZLI ADLAN

24 Februari 2021, 4:57 pm
KUALA TERENGGANU – Perbuatan tamak seorang pemandu lori mengedar dadah jenis methamphetamine yang bernilai keseluruhan RM22 juta pada empat tahun lalu membawa padah apabila dia dijatuhi hukuman mati mandatori oleh Mahkamah Tinggi di sini hari ini.
Hakim Datuk Abdul Wahab Mohamed menjatuhkan hukuman itu terhadap Mohammad Ishak Ramli, 37, selepas pihak pembelaan tertuduh pertama itu gagal menyangkal kes prima facie yang telah dikemukakan pihak pendakwaan.
Beliau begitupun melepaskan dan membebaskan seorang tertuduh, Nur Muhammad Izzudin Nordin, 29, yang merupakan kelindan lori daripada pertuduhan sama.
Berdasarkan pertuduhan, Mohammad Ishak dan Nur Muhammad Izzudin masing-masing dituduh mengedar dadah jenis methamphetamine seberat 203.9467 kilogram (kg).
Mereka dituduh melakukan perbuatan itu di dalam ruang muatan sebuah treler jenis Volvo yang diletakkan di tepi sebuah rumah di Kampung Rawai, Bukit Payong, Marang pada pukul 11 malam, 25 September 2017.
Kedua-dua tertuduh didakwa mengikut Seksyen 39B (1) (a) Akta Dadah Berbahaya 1952 yang memperuntukkan hukuman mati mandatori jika sabit kesalahan.

Akhbar 28 September 2017 lalu melaporkan polis berjaya menahan enam lelaki dalam dua serbuan di Terengganu dan Pulau Pinang yang membawa kepada kejayaan merampas dadah jenis syabu dengan berat keseluruhan 309 kg.
Datuk Seri Mohmad Salleh yang ketika itu merupakan Pengarah Jabatan Siasatan Jenayah Narkotik Bukit Aman memberitahu ia adalah rampasan dadah terbesar di negara ini tahun 2017. – K! ONLINE


Perintah interim halang hantar pulang rakyat Myanmar
Oleh NORLIZAH ABAS

24 Februari 2021, 4:52 pm
KUALA LUMPUR – Mahkamah Tinggi di sini hari ini mengeluarkan perintah sementara (interim) yang melarang Kerajaan Malaysia menghantar lagi pendatang rakyat Myanmar pulang ke negara asal.
Perintah itu yang dikeluarkan oleh Hakim Datuk Seri Mariana Yahya berkuat kuasa sehingga 9 Mac ini.
Mahkamah turut menetapkan tarikh yang sama bagi keputusan sama ada dua organisasi bukan kerajaan (NGO) dibenar memulakan semakan kehakiman bagi mencabar keputusan Kerajaan Malaysia menghantar pulang 1,200 rakyat Myanmar ke negara itu.
Terdahulu, Mariana mendengar penghujahan peguam Datuk S. Ambiga dan Datuk Dr. Gurdial Singh Nijar yang mewakili dua organisasi bukan kerajaan (NGO), Asylum Access Berhad serta Aimal Sdn. Bhd selaku pemohon.
Sementara Peguam-peguam Kanan Persekutuan Ahmad Hanir Hambaly dan S. Narkunavathy mewakili responden-responden terdiri daripada Ketua Pengarah Imigresen, Menteri Dalam Negeri dan Kerajaan Malaysia.
Pada prosiding hari ini, responden membantah kebenaran semakan kehakiman atas alasan Seksyen 59A Akta Imigresen tidak membenarkan semakan kehakiman kecuali atas alasan kegagalan mematuhi sebarang prosedur diperuntukan di bawah undang undang.

Selain itu, pemohon bukanlah pihak yang terkesan dengan keputusan responden menghantar warga Myanmar pulang ke negara asal.
Bagaimanapun, pemohon menghujahkan, Kerajaan Malaysia telah melanggar perintah penggantungan sementara yang dikeluarkan oleh mahkamah semalam.
Asylum dan Aimal memfailkan permohonan kebenaran semakan kehakiman bagi mendapatkan perintah mahkamah untuk membatalkan keputusan kerajaan menghantar pulang kesemua pelarian itu termasuk
kanak-kanak yang ditahan di pusat-pusat tahanan imigresen ke Myanmar melalui kapal laut.
Semakan kehakiman itu antara lain memohon agar keputusan Kerajaan untuk menghantar balik individu-individu yang telah diiktirafkan oleh United Nations High Commission for Refugees (“UNHCR”) sebagai pelarian (“refugee”), digantung sehingga pelupusan pendengaran kebenaran untuk semakan kehakiman.
Pemohon memohon agar keputusan responden menghantar balik kanak-kanak dan ibu-bapa mereka atau salah seorang daripada ibu-bapa mereka masih berada di Malaysia, digantung.
Dakwa pemohon, jika kesemua pelarian itu dihantar pulang ke Myanmar, mereka akan mengalami ancaman nyawa berikutan Kerajaan Myanmar atau tentera negara itu didakwa mendiskriminasi dan mengancam komuniti Muslim di negara berkenaan
Semalam, Jabatan Imigresen menghantar pulang 1,086 pendatang asing tanpa izin (PATI) secara sukarela menggunakan tiga buah kapal Tentera Laut Myanmar melalui Pangkalan Tentera Laut Diraja Malaysia (TLDM) di Lumut, Perak.
Mereka yang dihantar pulang tidak melibatkan etnik Rohingya atau pencari suaka sebaliknya terlibat dalam pelbagai kesalahan seperti tiada dokumen pengenalan diri, memalsukan dokumen, tinggal lebih masa selain terlibat dalam kesalahan jenayah lain.  – K! ONLINE


Lisa Surihani mengandung lagi?
24 Februari 2021, 4:54 pm
PETALING JAYA – Pelakon Lisa Surihani mencuri perhatian peminat selepas gambarnya bersama suami, Yusry Abdul Halim dalam Instagram seperti menampakkan dirinya kini sedang berbadan dua.
Menerusi perkongsian tersebut, Yusry memuat naik sekeping foto bersama Lisa sempena meraikan ulang tahun perkahwinan kesembilan mereka.
“Selamat ulang tahun perkahwinan, sayang. Sembilan tahun berlalu, saya masih rasa diri ini sebagai lelaki paling beruntung.
“Saya masih mengagumi dirimu termasuk apa sahaja yang awak cakap dan lakukan. Selalu jadi yang terbaik, penyayang, mencintai dan saling menyokong. Anak-anak kita sangat beruntung memiliki awak sebagai seorang ibu. Alhamdulillah,” tulisnya.
Perkongsian bahagia pasangan itu turut dihujani dengan ucapan dan doa daripada rakan selebriti serta peminat yang mendoakan kebahagiaan rumah tangga mereka.
Bagaimanapun, Lisa yang menyarung pakaian seperti jubah dalam gambar berkenaan lebih mencuri perhatian apabila bahagian perutnya kelihatan seperti fizikal wanita mengandung.

Usaha Kosmo! untuk mendapatkan kepastian daripada pelakon drama Pelindung Seorang Puteri itu tidak membuahkan hasil selepas dia enggan memberi sebarang jawapan ketika dihubungi.
Untuk rekod, Lisa dan Yusry yang mendirikan rumah tangga pada 23 Februari 2012 dikurniakan dua orang anak iaitu Yahaira Leanne, 6, Yusof Leonne, 4. – K! ONLINE


Hentikan stigma terhadap pesakit mental
Oleh MOHD RIDZAUDDIN ROSLAN

24 Februari 2021, 4:25 pm
PETALING JAYA- Orang ramai dinasihatkan untuk menghentikan stigma negatif terhadap pesakit mental dalam usaha mengembalikan semula golongan itu dalam kehidupan bermasyarakat.
Pegawai Psikologi Bahagian Sumber Manusia, Jabatan Pendaftar Universiti Sains Malaysia, Firdaus Abu Mansor bekata, golongan terbabit ketika ini dilihat sedikit terpinggir selepas menghidapi masalah itu.
“Susulan itu, kami mengambil inisiatif menganjurkan program menghentikan stigma terhadap penyakit mental menerusi Program USM Harmoni 2021 untuk mendidik orang ramai.
“Antara objektif utama program itu ialah bagi memberi kefahaman dan meningkatkan kesedaran berkenaan simptom dan jenis penyakit secara lebih mendalam,” katanya tadi.
Katanya, program dianjurkan secara atas talian itu turut mendapat penyertaan memberangsangkan apabila disertai lebih 400 peserta.
Program itu dikendalikan oleh Ketua Jabatan Psikiatri dan Kesihatan Mental, Hospital Kulim, Dr. Nurul Nadia Ismail.-K! ONLINE


Didenda RM8,000 hantar gambar lucah melalui WhatsApp
Oleh MOHD SYALMIZI HAMID

24 Februari 2021, 3:48 pm
SEBERANG PERAI – Seorang peniaga didenda RM8,000 selepas didapati bersalah oleh Mahkamah Sesyen Butterworth di sini hari ini atas pertuduhan menghantar gambar lucah melalui aplikasi WhatsApp kepada seorang wanita empat tahun lalu.
Keputusan itu dijatuhi Hakim Noor Aini Yusof selepas tertuduh, Chang Yoon Siong, 31, mengaku bersalah atas lima pertuduhan yang dibacakan ke atasnya.
Bagi setiap pertuduhan, dia didenda sebanyak RM1,600 dan jika gagal membayar, tertuduh akan dipenjara sebulan.
Mengikut pertuduhan, lelaki dari Puchong, Selangor itu didakwa menggunakan perkhidmatan aplikasi WhatsApp membuat dan memulakan penghantaran komunikasi lucah ke nombor telefon seorang wanita berusia 46 tahun dengan niat untuk menyakitkan hatinya.
Dia didakwa melakukan kesalahan itu menerusi lima kiriman WhatsApp dengan gambar sebanyak dua kali pada pukul 1.11 pagi dan tiga kali pukul 5.32 petang pada 8 Januari 2017 ketika wanita itu di rumahnya di Taman Aman Jaya, Bukit Mertajam di sini.
Tertuduh didakwa melakukan kesalaham itu mengikut Seksyen 233 (1)(a) Akta Komunikasi dan Multimedia 1998 yang memperuntukkan hukuman denda sehingga RM50,000 atau penjara tidak lebih setahun atau kedua-dua sekali.

Kes dikendalikan Pegawai Pendakwa, Suruhanjaya Komunikasi dan Multimedia (SKMM), Nazrul Nizam Mohd. Zameri, manakala tertuduh tidak diwakili peguam. – K! ONLINE


Musk hilang RM60 bilion dalam sehari
Oleh KOSMO!

24 Februari 2021, 4:34 pm
LONDON – Pemilik Tesla, Elon Musk bukan lagi manusia paling kaya di dunia selepas kehilangan AS$10 bilion (RM60 bilion) dalam tempoh sehari, lapor akhbar Daily Star.
Ia dikatakan berpunca daripada ciapannya di laman Twitter baru-baru ini mengenai harga Bitcoin.
Beliau berbalas ciapan dengan pakar ekonomi, Peter Schiff mengenai ciapannya yang menyifatkan Bitcoin sama teruk dengan wang fiat.
Wang fiat ialah terma bagi matawang dikeluarkan kerajaan yang tidak mempunyai nilai hakiki berbanding emas.
Menurut ciapan Musk: “Satu emel yang mengatakan awak ada emas tidak sama dengan awak benar-benar memiliki emas. Sama juga jika awak ada matawang kripto.
“Duit hanyalah data yang membolehkan kita mengelakkan kesusahan sistem barter. Data itu, seperti semua data, tertakluk kepada berapa lama ia dipendam dan kesilapan sistem.

“Sistem itu akan berubah dan meminimumkan kedua-duanya. Begitupun, (risiko) BTC dan ETH agak tinggi lol,” ciapnya.
Saham Teslo turun lebih 20 peratus baru-baru ini selepas syarikat itu melakukan pelaburan berisiko terhadap matawang tersebut.
Nilai matawang kripto juga telah turun hampir 20 peratus sejak Ahad lalu dan didagangkan rendah daripada AS$48,000 (RM194,011). – Agensi


Parlimen boleh bersidang semasa tempoh darurat
Oleh MOHD RIDZAUDDIN ROSLAN

24 Februari 2021, 4:18 pm
PETALING JAYA- Yang di-Pertuan Agong, Al-Sultan Abdullah Ri’ayatuddin Al- Mustafa Billah Shah menzahirkan pandangan bahawa Parlimen boleh bersidang semasa tempoh darurat.
Datuk Pengelola Bijaya Diraja, Datuk Indera Ahmad Fadil Shamsuddin berkata,persidangan itu akan berkuatkuasa pada suatu tarikh difikirkan sesuai oleh Seri Paduka atas nasihat Perdana Menteri, Tan Sri Muhyiddin Yassin.
“Perkara itu termaktub di dalam sub perenggan 14(1)(b) Ordinan Darurat (Kuasa- Kuasa Perlu) 2021 yang menyatakan bahawa Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Seri Paduka atas nasihat Perdana Menteri.
“Oleh itu, tanggapan sesetengah pihak bahawa pelaksanaan proklamasi darurat menghalang Parlimen untuk bersidang adalah tidak tepat,” katanya menerusi satu kenyataan dikeluarkan Istana Negara tadi.
Terdahulu, Al Sultan Abdullah menerima menghadap Speaker Dewan Negara, Senator Tan Sri Dr. Rais Yatim dan Speaker Dewan Rakyat, Datuk Azhar Azizan Harun di Istana Negara. – K! ONLINE


“Tak rasa sakit pun kena suntik vaksin” -PM
Oleh NOR IDAYU BOSRO

24 Februari 2021, 3:56 pm
PUTRAJAYA – “Tak sakit, tak rasa apa pun. Macam suntikan biasa sahaja. Tahu-tahu dah selesai.
Itu reaksi bersahaja Perdana Menteri, Tan Sri Muhyiddin Yassin sejurus selesai menerima vaksin Covid-19 di Pusat Kesihatan Putrajaya di Presint 11 di sini hari ini.
Beliau merupakan individu terawal yang menerima vaksin Comirnaty, Pfizer-BioNTech hari ini sekali gus menandakan Program Imunisasi Covid-19 Kebangsaan bermula di seluruh negara.
Turut menerima vaksin di klinik sama ialah Ketua Pengarah Kesihatan, Tan Sri Dr. Noor Hisham Abdullah.
Perdana Menteri turut menzahirkan rasa syukur ke hadrat Allah S.W.T kerana proses vaksinasi yang berlangsung hari ini berjalan lancar seperti yang diharapkan.
“Kalau lihat keadaan saya setakat ini, alhamdullilah (tiada kesan sampingan yang timbul),” katanya.

Pada masa sama, beliau menyeru semua rakyat Malaysia yang layak diberikan suntikan vaksin untuk mendaftar menerusi aplikasi MySejahtera dan mendapatkan suntikan vaksin masing-masing seperti yang dijadualkan.
“Saya percaya vaksin ini cukup selamat dan berkesan. Masyarakat tidak perlu bimbang dan tampil ke hadapan untuk mendaftar supaya dapat ditentukan giliran bagi menerima vaksin Covid-19 nanti,” katanya.
Terdahulu, Perdana Menteri selamat menerima suntikan vaksin Covid-19 keluaran Pfizer kira-kira pukul 2.30 petang tadi.
Suntikan kepada beliau dibuat oleh vaksinator iaitu Ketua Jururawat Kesihatan PKD Putrajaya, Lina Ibrahim. – K! ONLINE


Tapir maut dirempuh di LPT2
Oleh NIK NUR IZZATUL HAZWANI NIK ADNAN

24 Februari 2021, 3:51 pm
DUNGUN – Empat sekeluarga yang dalam perjalanan untuk urusan perkahwinan cemas selepas kenderaan pelbagai guna (MPV), Toyota Unser yang dinaiki mereka merempuh seekor tapir dewasa di Kilometer 344.9, Lebuhraya Pantai Timur 2 (LPT2) berhampiran Paka dekat sini hari ini.
Kejadian pada pukul 1.10 pagi itu menyebabkan tapir jantan tersebut maut serta-merta akibat kecederaan parah.
Ketua Polis Daerah Dungun Superintendan Baharudin Abdullah berkata, sewaktu kejadian, empat sekeluarga berkenaan dikatakan dalam perjalanan ke Kuala Terengganu bagi urusan perkahwinan.
“Sewaktu tiba di lokasi kejadian, MPV Toyota Ulser yang dinaiki empat itu gagal mengelak dan lalu merempuh seekor tapir dewasa yang tiba-tiba melintas di lebuh raya berkenaan.
“Rempuhan itu menyebabkan haiwan liar itu mati di lokasi kejadian manakala empat sekeluarga tersebut terselamat tanpa sebarang kecederaan,” katanya kepada Kosmo! di sini hari ini.
Baharudin berkata, kemalangan berkenaan juga menyebabkan bahagian hadapan kenderaan dinaiki kesemua mangsa remuk teruk.

Sementara itu, Pengarah Jabatan Perlindungan Hidupan Liar dan Taman Negara (Perhilitan) Terengganu, Dr. Abdul Malek Mohd. Yusof berkata, pemeriksaan mendapati tapir tersebut parah di bahagian mulut, kepala dan beberapa anggota badan. – K! ONLINE


Aziz Bari beri keterangan lebih sejam kepada polis berhubung ‘FB Live’
Oleh SHAARANI ISMAIL

24 Februari 2021, 3:46 pm
IPOH – Timbalan Pengerusi DAP Perak, Abdul Aziz Bari dipanggil memberi keterangan lebih sejam di Balai Polis Lahat hari ini.
Beliau dipanggil polis untuk memberi keterangan bermula pukul 11.45 pagi dan selesai kira-kira pukul 1 tengah hari.
Abdul Aziz yang juga Ahli Dewan Undangan Negeri (ADUN) Tebing Tinggi yang ditemui pemberita selepas memberikan keterangan itu berkata, siasatan polis berkaitan isu darurat dan Yang di-Pertuan Agong yang disiarkan secara langsung di laman Facebooknya bulan lalu.
“Apa yang boleh saya katakan adalah ia berkaitan isu Yang di-Pertuan Agong dan siasatan dan darurat yang pernah saya bincangkan sebelum ini melalui ‘FB Live’.
“Saya rasa ada pihak yang tidak selesa dengan apa yang saya cakap sebelum ini dan cuba dijadikan bahan laporan yang diambil di luar konteks dan saya dianggap sebagai mahu melagakan institusi Yang di-Pertuan Agong,” katanya.
Ketua Pembangkang Dewan Undangan Negeri (DUN) Perak itu berkata, pihaknya menyerahkan perkara itu kepada polis untuk tindakan lanjut termasuk jika mahu menyerahkannya kepada Jabatan Peguam Negara untuk pendakwaan.

“Saya akur dan sedia beri kerjasama. Setakat ini hanya saya yang dipanggil berkaitan isu ini, yang lain saya tidak tahu tetapi yang pasti siasatan dibuat mengikut Kanun Tatacara Jenayah,” katanya.
Media sebelum ini melaporkan, Aziz mungkin berdepan tindakan polis berhubung kenyataannya berkaitan darurat dan Yang di-Pertuan Agong yang dibuatnya dalam acara disiarkan secara langsung di Facebook berikutan ada laporan polis dibuat terhadapnya.
Terdahulu, media melaporkan kertas siasatan bawah undang-undang hasutan dan multimedia dibuka terhadap Ahli Parlimen Klang, Charles Santiago dan Ketua Pengarang Malaysiakini, Steven Gan atas komen mereka selepas Mahkamah Persekutuan mendapati portal berita itu bersalah menghina mahkamah Jumaat lalu.
Ketua Polis Daerah Kuala Muda, Adzli Abu Shah mengesahkan dua laporan polis berasingan dibuat seorang individu daripada sebuah NGO berpangkalan di Gurun, Kedah. – K! ONLINE


Pekerja lombong pasir lemas hari kedua bekerja
Oleh MOHAMAD NAUFAL MOHAMAD IDRIS

24 Februari 2021, 4:00 pm
KUALA LANGAT – Seorang pekerja lombong pasir manakala empat lagi terselamat selepas bot dinaiki terbalik dalam kejadian di sebuah lombong bsedalam 14 meter (m) di Kampung Labuan Dagang, di sini, hari ini.
Mangsa, Muhammad Janil Tani berusia 24 tahun ditemui pukul 11.35 pagi pada kedalaman lima m di dasar lombong tersebut.
Penolong Pengarah Operasi Jabatan Bomba dan Penyelamat Malaysia (JBPM) Selangor, Hafisham Mohd. Noor berkata, berdasarkan maklumat awal mangsa baharu dua hari bekerja di syarikat perlombongan tersebut.
Katanya, sebelum kejadian kelima-lima mereka berusia 20an itu menaiki sebuah bot ke tempat kerja mereka di atas sebuah kapal korek yang terletak kira-kira 20 meter daripada darat.
“Bagaimanapun, dalam perjalanan itu tiba-tiba bot dinaiki terbalik menyebabkan kesemua mangsa terjatuh ke dalam lombong.
“Empat daripada mangsa berjaya berenang ke tebing yang terletak kira-kira tujuh meter daripada lokasi bot itu terbalik,” katanya ketika dihubungi Kosmo! di sini hari ini.

Beliau memberitahu, seramai lapan anggota termasuk pasukan Penyelamat Di Air (PPDA) dari Balai Bomba dan Penyelamat Banting dan Shah Alam dikejarkan ke lokasi kejadian sebaik menerima panggilan kecemasan pukul 8.13 pagi.
Ujarnya, pihaknya yang tiba pukul 8.52 pagi kemudiannya segera melakukan pencarian sebelum menemui mangsa di kedalaman lima meter di lombong tersebut.
“Mayat mangsa telah diserahkan kepada pihak polis untuk tindakan lanjut,” jelasnya. – K! ONLINE


Kontraktor perlu berhati-hati elak terputus bekalan elektrik- TNB
Oleh AHMAD SHAHERMAN SHAMSURI

24 Februari 2021, 4:04 pm
PETALING JAYA – Orang ramai dan pihak kontraktor dingatkan supaya berhati-hati dalam melakukan kerja-kerja pengorekan tanah supaya tidak menjejaskan kestabilan bekalan elektrik sepanjang Program Imunisasi Covid-19 Kebangsaan dilaksanakan.
Ketua (Operasi dan Penyelenggaraan), Bahagian Rangkaian Pengedaran Tenaga Nasional Berhad (TNB) Mohd. Yusof Ibrahim berkata, bekalan elektrik yang stabil diperlukan pihaknya kerana vaksin Pfizer-BioNTech perlu disimpan pada suhu -70 darjah celsius.
“Pihak kontraktor yang melakukan kerja-kerja pengorekan perlu menyemak dengan TNB sebelum memulakan kerja agar gangguan bekalan elektrik dapat dielakkan.
“Peringatan ini adalah sebahagian daripada langkah berjaga-jaga demi menjamin keselamatan vaksin Covid-19 berikutan Malaysia mula menerimanya pada 21 Februari lalu disusuli dengan fasa pertama program imunisasi pada 26 Februari ini,” katanya dalam satu kenyataan di sini hari ini.
Tambah Mohd. Yusof, sepanjang tahun lalu terdapat 459 kes kerosakan akibat pengorekan pihak ketiga dilaporkan dengan negeri Selangor mencatatkan kes tertinggi sebanyak 118 kes yang menjejaskan 141,000 pengguna.
“Kuala Lumpur pula mencatatkan 108 kes (94,000 pengguna), diikuti Pahang dengan 43 kes (55,000 pengguna),” ujarnya.

Menurutnya, TNB sebelum ini memaklumkan, bekalan elektrik di Pusat Simpanan Vaksin (PSV) dan lebih 600 Pusat Pemberian Vaksin (PPV) di seluruh negara akan stabil sepanjang pelaksanaan program imunisasi.
Justeru, orang ramai diminta melaporkan segera kepada TNB CareLine di talian 15454 atau menghubungi pihak polis apabila ternampak pihak mencurigakan yang menceroboh pepasangan TNB seperti pencawang dan menara talian.
“Kegiatan mengusik dan mencuri pepasangan TNB boleh menyebabkan percikan arka dan seterusnya gangguan bekalan elektrik.
“Bermain layang-layang dan drone berhampiran talian TNB serta membawa galah dan memancing di kolam atau tasik di bawah talian TNB juga mengundang risiko yang sama,” katanya. – K! ONLINE.


2.2 hektar kebun kelapa sawit terbakar
Oleh OTHMAN YAHAYA

24 Februari 2021, 4:09 pm
SUNGAI PETANI – Sebuah kebun kelapa sawit seluas kira-kira 2.2 hektar yang sedang dibersihkan untuk projek perumahan di SP Saujana, Ambangan Height di sini terbakar pada malam semalam.
Kebakaran kira-kira pukul 9 malam itu didakwa berlaku selepas beberapa individu dilihat membakar lalang di bawah beberapa pencawang Tenaga Nasional Berhad (TNB).
Api kemudian merebak ke kawasan kebun kelapa sawit yang terletak berhampiran kawasan perumahan Saujana Damai yang masih dalam proses pembinaan.
Pegawai Operasi Bomba Zon Sungai Petani, Penolong Penguasa Bomba Abdul Mois Ahmad Mansor berkata, pihaknya menerima panggilan kecemasan berhubung kejadian pada pukul 9.36 malam.
“Dua jentera digerakkan bersama tujuh pegawai dan 23 anggota ke lokasi selain mendapat bantuan dua jentera bomba sukarela dari Sungai Petani dan Guar Chempedak.
“Kami melakukan teknik fire break (pecah api) sepanjang operasi dan selepas tiga jam, api berjaya dikawal sepenuhnya,” katanya di sini hari ini.

Katanya, kebakaran yang melibatkan kawasan tanah gambut menyebabkan pihaknya masih menjalankan pemantauan dan pemadaman bagi mengelakkan kebakaran berulang.
Tambahnya, beberapa pencawang TNB yang berada di situ tidak mengalami sebarang kerosakan. – K! ONLINE


Tanpa pakaian seragam, murid dibenar ke sekolah
Oleh AHMAD SHAHERMAN SHAMSURI

24 Februari 2021, 3:28 pm
PETALING JAYA – Murid yang belum mempunyai pakaian seragam sekolah diberi kebenaran memakai pakaian yang sesuai dan kemas serta sopan untuk hadir ke sekolah.
Kementerian Pendidikan (KPM) dalam satu kenyataan berkata, kebenaran itu diberi mulai 1 Mac hingga 26 Mac 2021, iaitu sehingga cuti pertengahan penggal persekolahan tahun 2021.
Jelasnya, sebelum ini, KPM menerima banyak pertanyaan daripada ibu bapa tentang peraturan pemakaian pakaian seragam sekolah apabila sesi persekolahan dibuka kelak.
“Untuk makluman, murid perlu memakai pakaian seragam sekolah untuk hadir ke sekolah seperti yang dinyatakan dalam Surat Pekeliling Ikhtisas 3/1983: Pakaian Seragam Murid-Murid Sekolah.
“Namun begitu, mengambil kira keadaan semasa, KPM memaklumkan bahawa murid yang belum mempunyai pakaian seragam dibenarkan memakai pakaian yang sesuai dan kemas serta sopan untuk hadir ke sekolah,” katanya dalam satu kenyataan di hari ini.
Mengulas lanjut, KPM berkata, dengan kebenaran ini ia membolehkan semua murid kembali hadir ke sekolah bagi mengikuti pembelajaran secara bersemuka.

“KPM sentiasa komited untuk terus melakukan yang terbaik,” ujar KPM. -K! ONLINE